text:
हुगली. मैथिली भाषा कें अष्टम अनुसूची मे शामिल होयबाक वार्षिकी अवसर पर जानकी सेवा संघ द्वारा अष्टयाम संकीर्तन एवं मैथिली दिवस (22-23 दिसंबर 2012) मनाओल गेल. ज्ञातव्य हो जे 22 दिसंबर 2003 कें मैथिली संविधानक अष्टम अनुसूची मे अपन स्थान पओने छल, एहि कार्यक्रम मे प्रसिद्ध साहित्यकार आ समाजसेवी लोकनि अपन व्यक्तव्य रखलनि, जाहि मे साहित्यकार एवं प्रधान वक्ता नवीन चौधरी कहलनि जे संस्कृतिक संरक्षण, भाषा, गीत, नृत्य -चित्रकला एवं मातृभाषा प्रति आस्था हेबाक चाही, मुदा संगीत असुरक्षित अछि! विशिष्ठ पाहुन (एडी ऑफिसर-इन-चार्ज, आम्हस थाना कलकत्ता) मनोज कुमार झा कार्यक्रम मे आमंत्रण लेल संस्था कें धन्यवाद देलनि. संस्थाक सचिव प्रदीप कुमार मिश्र अपन प्रतिवेदन मे संस्थाक क्रियाकलाप पर इजोत देलनि, साहित्यकार प्रफुल्ल कोलख्यान मिथिला पेंटिंग आ मधुबनी पेंटिंग केर भेद-भाव पर इजोत देलनि. उद्योगपति जीवेन्द्र मिश्र शिक्षाक प्रसार समाजक निर्माण मे सहभागी बनबाक प्रेरणा देलनि आ नवयुवक कें सभ क्षेत्र मे आगू अयबाक आह्वान केलनि. वरिष्ठ साहित्यकार रामलोचन ठाकुर कहलनि जे मैथिलीक संस्कृति आ संस्कार एखनो मैथिल महिला जीवित रखने छथि, ओ सब सोहर-समदाओन गबैत छथि। हमर सभक वस्त्र बदलि गेल अछि मुदा भाषा वैह अछि. भवनाथ झा केर प्रश्न कें जबाब देइत कहलनि जे मैथिली कें अष्ठम अनुसूची मे स्थान होयबाक कोनो एकटा नाम जे कोना एहि दिन कें मनाओल जय से एखनो निश्चित नहि अछि. कार्यक्रम गोसाओनिक गीत सं प्रारंभ भेल, दीप प्रज्ज्वलित रामलोचन ठाकुर केलनि. उद्घोषक मे साहित्यकार आ जानल-मानल रंगकर्मी भवनाथ झा छलाह. दोसर सत्र मे सांस्कृतिक कार्यक्रम भेल जाहि मे गायक प्रवीण कुमार मिश्र (आकाशवाणी दरभंगा) प्रस्तुति देलनि. संस्थाक अध्यक्ष मनोज कुमार झा आ संयोजक राजकुमार झा बेस सक्रीय देखल गेलाह. (Report/Photo: प्रकाश झा)
Tags: हालचाल


c: text/html

text:
विचार
– मैथिल जीन्स के निर्माता श्री केशव मिश्र मैथिल
गांव गांव लोकल प्रोडक्ट्स इस्तेमाल कियै आवश्यक छैक ?
आबै वला समय में बड़का बड़का विदेशी कंपनी अहांक मिथिला के नोटिस क रहल अछि। अहांक पास लोकल ब्रांड के गुच्छा रहनाय आवश्यक अछि अन्यथा ओ लगभग सभ चीज पर जबरदस्त प्रहार करत और ओकरा पास इनवेस्टमेंट के कमी नहिं छैक। ओला उबर जेहन कतेक रास कंपनी लाखों करोड़ों पाय खर्चा क के अप्पन देश मे एकटा अलग प्रकार के शेयर तैयार क लेलकै। आंहा के मोन हैत अपना देश में ज्यादातर लोक रिक्सा टेंपू और जीप चढै छलैक मुदा स्टैंडर्ड बदललैक लोक के बीच पाय स बेसी स्टेटस के आवश्यकता छै ताही के साबित केलकैक। जीवन चर्जा के तौर पर मुंह ताकैत कतेको कंपनी के बैंड बजा क विदेशी कंपनी अप्पन प्रोडक्ट में चेंजिंग आनि आय एकटा अलग लाईफ स्टाईल बना देलकैएयै। खैर जे किछो राष्ट्रिये तौर होएक हम एखन अहि दौर में अप्पन मिथिला के गप्प क रहल छी। भविष्यक चश्मा सँ देखि हमरा सभ लेल कोन तरहक चुनौती अछि ताहि पर गौर करबाक आवश्यकता छैक।
किछू लोक कहथिन विदेशी कंपनी के स्प्रेड करै स सरकार के टैक्स त भेटतैक लेकिन सच पूछू तैय्यो क्षेत्र के अस्मित्ता पर भविष्य के संभावित प्रहारक प्रयास छैक। ज्यादातर लोक हमर गप्प के नजरंदाज करथिन ओ अहि भयानक चुनौती के बुझबाक प्रयास तक नहिं करथिन मुदा पुन: कहब #respect_local_product
हमरा अहि गप्पक डर अछि जे काल्हि हमरा क्षेत्र में आबि बड़का बड़का कंपनी अप्पन धौंस सँ अलग प्रकार के हुकूमत नहिं करै लागै। एक दिस हमर सभक आवाम राजनीतिक दावेदारी सँ मिथिला के बिहार होएत देश के राजनीतिक भवन तक आवाज बना रहल छथि। दोसर दिस हमरा लोकनि इहो चीज पर विचार करै पड़तैक जे हम सभ अप्पन लोकल ब्रांड के मजगूत कय क आबै वला समय हेतु तैयार करी। अहि ठाम बहुत रास लोक बहुत क्षेत्र में तरह तरह के इनोवेशन पर काज क रहल छथि। जरुरत छैक हुनक चीज के सम्मान करै के, सवाल क्वालीटी पर उठैत छैक त देखू अहि विषय पर हमर मानना अछि अहाँ क्वालीटी के परखै छी केवल नाम सँ.. अहाँ ओहि प्रोडक्ट के इस्तेमाल करु और फेर कम्पेयर करु। जँ इस्तेमाल केर बाद कोनो खास फर्क बुझि पडै त निर्माता के सूचना दियौन ओ जरुर सुधार करथिन। आबै वला समय के खतरनाक हिसाब किताब सँ मैथिल अनभिज्ञ छथि मुदा ओ नजाकत बिल्कुल ओहिना हेतैक जेना अपना सब कहै छियैक अहां अप्पन चीज के बंधक बना लेलौं।
एखन समय अछि उठू जागू और सभ चीज केर संग आर्थिक क्रांति हेतु अपना आपके आगू करु..!
चूंकि भविष्य कहै छै एकटा नव प्रकारेन चुनौती के सामना करै परत संभवत: हमर गप्प एखन अनरगल लागत मुदा हम सत्त प्रतिशत श्योर छी एहन तरहक दिन देखै परतै मिथिला के।
मिथिला में आर्थिक आंदोलन के रफ्तार पकड़ाबै लै अप्पन प्रोडक्ट के सम्मान अत्यावश्यक और अहि ठामक लोक के समझै बूझै परतैन भविष्य हेतु लोकल ब्रांड के गुच्छा।
गुच्छा कोना तैयार हेतै ? हमरा सभ के केवल और केवल अप्पन प्रोडक्ट इस्तेमाल करै के अय।
#standwithmithila
#हींग_टू_हल्दी
#मिथिला_निर्मित
Please support this revolution..!
#respect_local_brand
Contact us if you want to buy our product-
📲+91 87004 60084…..

robotstxt: allowed

filter: keep


text:
टीकापुरमे केरा पकैना च्याम्बर सञ्चालन
पहुरा समाचारदाता
टीकापुर, १८ कार्तिक । टीकापुरमे आधुनिक प्रविधिसे केरा पकैना रेपरिङ च्याम्बर सञ्चालनमे आइल बा ।
केराके पकेट क्षेत्रके रुपमे परिचित टीकापुरमे कर्णाली कृषि सेवा प्रालि तापक्रम व्यवस्थापन प्रणालीसे केरा पकैना च्याम्बर सञ्चालनमे लानल हो । यिहीसे आघे यहाँ केरा पकाइक लाग विषादी प्रयोग हुइटी आइल रहे ।
टीकापुर नगरपालिका वडा नम्बर २ बन्दीपुरमे उ प्रालिसे निर्माण करल च्याम्बरसे केरा पकैना सुरु करल हो । च्याम्बरमे पकैना केरा लम्मा समयसम नाइ सर्ना, विषादीरहित स्वस्थकर रहना, हेरलेसे आकर्षक हडियार डेखजैना रहठ् ।
राष्ट्रिय गौरबके रानी, जमरा, कुलरिया सिचाईं आयोजनाके अनुदानमे प्रालि च्याम्बर सञ्चालनमे लानल हो । ३ करोड ५६ लाख रुपैयाँके लागतमे सञ्चालनमे लानल च्याम्बरके सञ्चालनके लाग आयोजनाके कृषि कार्यान्वयन इकाईसे १ करोड ९० लाख रुपैयाँ अनुदान डेहल रहे ।
प्रालिके प्रबन्ध निर्देशक वीरेन्द्र ढुंगानासे विश्व बैंकके सहयोगमे नेपाल सरकारमार्फत् आयोजनाके कृषि कार्यान्वयन इकाईके अनुदानमे च्याम्बर सञ्चालनमे लानल बटैलै । ढुंगानाके अनुसार ५ ठो च्याम्बरमे प्रतिपटक १ शय ५० टन केरा पकाइ सेकजैना बा । च्याम्बरमे राखल पाँच दिनमे केरा बजार पठाइ सेकजाइ ।
प्रालिके अध्यक्ष खड्कबहादुर शाह यी क्षेत्रके केरा कृषकहुक्रे समेत शेयर सदस्य रहना बटैलै । उहाँ कहलै ‘यकर तीन पक्षहे नै लाभ बा केरा कृषक बजारके समस्या भोगे नाइ परल, उपभोक्ता स्वस्थ्यकर विषादीरहित केरा पैना हुइल कलेसे कृषकहुक्रे नै शेयर सदस्य हुइना ओरसे नाफा फेन हुइना हुइल ।’
उपभोक्ताके स्वास्थ्यहे ध्यानमे राखके कृषकहे बजारके सहजीकरण कैना मद्दत पुग्ना उहाँ बटैलै । उहाँ प्रालिसे केराके अन्य परिकार समेत उत्पादन कैना लक्ष्य रहल बटैलै ।
टीकापुर क्षेत्रमे झण्डे ६ शय हेक्टर क्षेत्रफलमे व्यावसायिक केरा खेती हुइटी आइल बा । यहाँ उत्पादित केरा धनगढी, नेपालगञ्ज, पोखरा, काठमाडौं, बुटवलमे बिक्री हुइटी आइल बा ।


text:
मुख्यमंत्री नीतीश कुमार राजगीर पहुंच गेलाह अछि। ओ अगिला किछु दिन एहि ठाम रहताह। 29 कए राजगीर मे कैबिनेट क बैठक होयत। पटनाक अलावा रांची आ बेगूसराय क बाद इ बिहारक तेसर शहर होयत जाहि ठाम बिहार कैबिनेटक बैठक आयोजित भ रहल अछि।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
जगदीश प्रसाद मण्डल
मोड़पर (धारावाहिक उपन्यास)
तेसर पड़ाव
पिताक विचार सुनि देवनक मनमे जीवनक ओहने प्रेम जगल जेहने अपन स्वतंत्र जीवन भेटलापर जगैए। अपन कमाइपर जे करब सएह ने भेल अपन जीवनक कर्म। माता-पिताक संग बाल-बच्चाक सेवा करब सभक ऊपर अछि। किए तँ हम सभ पारिवारिक जीवन जीबैक अभ्यासी छी। विचार तँ असान अछिए सेवा करब, कहब। मुदा सेवाक जखन विराट रूप सोझाँमे अबैए तखन मनमे थरथरी अबिते अछि। ओना थरथरियो दू रंगक होइए, पहिल होइए भरक थरथरी आ दोसर होइए निर्भरक थरथरी। निर्भरक थरथरीक विकल्प यएह ने भऽ सकैए जे अपन जेते शक्ति अछि तइ अनुकूल सेवा करब। मानि लिअ जहिना युग-युगान्तरसँ गुलामी शासनक संग गुलामी बेवस्थामे परिवारक परवरिस भेल अछि, तही अनुकूल ने सभक जीवन बनल अछि। ओही सीमाक दायरामे ने अपन जीवनक संचालन करब। देवनक मनमे उठल जे बाबू कहला अछि जे जाबे तक मनुक्खकेँ अपन हाथ-पएर चलबै-जोकर साधन नइ भऽ जाइए, ताबे धरि ओकर हाथ-पएर ओहिना छटपटाइए जेना पानि बिनु माछ। एकाएक देवनक मनमे कलकत्ताक प्रति राग जगल जइसँ परिवारसँ विराग भेल। विराग जगिते देवनक मन मने-मन कहलक- 'बाबूकेँ देखा देबैन जे देवन केहेन ढहलेल-बकलेल अछि। जखन देह धुनने सभ कथुक प्राप्ति लोक करिते अछि तखन देवनो किए ने करत। कमाइले जखन घरसँ निकैल रहल छी, तखन कमा कऽ गामबला सभकेँ देखा देबैन जे देवनो सन लोक गाममे अछि।'
ओना, वैचारिक रूपमे देवन पछुआएल अछि, मुदा कलकत्ता जा कमेबाक विचार जहियासँ मनमे जगलै आ रसे-रसे बढ़ए लगलै तहियासँ जेना देवनक मन छलाँग मारि दौड़ैक कोशिश करए लगल।
प्रात: काल, माने दोसर दिन, सूर्यक दर्शन होइते देवनक मन ओहिना ललौन भऽ गेल जहिना दुरागमन दिन कनियाँकेँ होइए। भाय, मन ललौन हेबे ने करतैन, परिवार गढ़ैक भार ने कन्हापर लऽ निकैल रहल छैथ। ओना, जलेसरी माने माए, बेटाकेँ लगले बिसैर गेली जे देवन आइ घरसँ निकैल कलकत्ता जाएत। बिसरैक कारण भेलैन जे जहिना उड़न्ती सुनने छेली जे देवन कलकत्ता जाएत तहिना पतिक मुहसँ सुनि पुरन्ती सेहो भइये गेल छेलैन मुदा देवनकेँ लगमे देख बिसैर गेली। जँ मन रहितैन तँ भोरेसँ जहिना विदागरी कनियाँक भोजनक ओरियानमे माए लगि जाइ छैथ तहिना ने जलेसरियो लागि गेल रहितैथ, मुदा से नहि भेलैन। जलखै बेरमे देवन बाजल-
"माए, आइ हम चलि जेबौ।"
देवनक मुहसँ 'जाएब' सुनि जलेसरीक मन एकाएक चौंकलैन जे हाइ रे वा! देवनकेँ ते वएह जलखै देलिऐ जे सभ दिन दइ छेलिऐ..! अपन बिसरबपर जलेसरीक नजरिये ने पड़लैन। नजैर पड़ि गेलैन सोझामे बैसल देवनपर। बजली-
"से जे तोरा जाइ-के छेलह ते भोरे कहि दइतह ने?"
भावुक माइक विचार सुनि देवनक मनमे उठल जे मुँहतोर चाबुक मारब उचित नहि, बाजल-
"बिसैर गेल छेलौं, तँए नै कहलियौ।"
उपदेशक बनि जलेसरी बजली-
"एना कियो बिसरै। एहने बिसरनिहारकेँ ने लोक भुसकौल कहैए।"
उपदेशी माएकेँ देवन उत्तर देलकैन-
"माए, घर-आँगनमे कियो थोड़े भुसकौल होइए, ई तँ काज करैक जगह छी। भुसकौल होइए लोक इसकूल-कौलेजमे।"
देवनक विचार नीक जकाँ जलेसरी नहि सुनली। किए तँ मनमे नचै छेलैन जे जलखै बेरमे जे देवनकेँ भेल, से भेल मुदा कलौ खाइ बेरमे पाँचटा तड़ुआ बेटाकेँ खाइले नहि देब, एहेन अदत्त माए की हमहीं छी। अपन चूक मेटबैत जलेसरी बजली-
"बौआ, की हेतइ अपन घर छिअ। जे किछु खाइले देलियह ओ बिसैर जइहह जे माए हमरा घरसँ विदा हेबा दिन एहेन खाइले देने छल। भगवान नीक करथुन जे जहिना हँसैत घरसँ जाइ छह तहिना दुनियाँमे केतौ रहिहह, अहिना हँसैत रहिहह।"
माइक विचारकेँ असिरवाद बुझि देवन किछु ने बाजल। बाजल तँ किछु ने देवन, मुदा भूखल गाइयक बच्चा जकाँ गाए दिस माने माए दिस, जरूर तकलक। बेटाक देखबकेँ जलेसरी देवी जकाँ बिचड़ए लगली-
"बौआ, हम दुनू परानी तँ बुढ़ भेलयह। बुढ़क ठेकाने कोन.! कहियो आँखि देखब छोड़ि देत, तँ कहियो कान सुनब, मुदा परिवारक तँ तूँ से नहि भेलह। तोहीं ने अपन भार बुझि श्रवणकुमार जकाँ माता-पिताकेँ सातो धाम कन्हापर भार बना देखेबह।"
माइक बात सुनि देवनक मन भीतरे-भीतर हिल गेल, मुदा हिलबकेँ थीर केलक। हिलब माने मनक हिलब जे दू रंगक होइए, एकटा होइए नीक हिलब माने जीवनोपयोगी आ दोसर होइए अनुपयोगी। काजक बात जे मनकेँ संकल्पित करैए ओ भेल जीवनोपयोगी आ दोसर भेल कोनो अधला काजमे अपन जीवनक समयकेँ नष्ट करब जइसँ जीवन गमा हिलब। जेकर भरपाइ जीवनमे नहि भऽ पबैए जइसँ जीवन खलियाएल जकाँ रहि जाइए। एहने हिलब दोसर भेल। से तँ देवनमे छल नहि। माइयक विचारकेँ अंगीकार करैत देवन बाजल-
"माए, जखन जे मनमे नीक-अधला होउ, कहिहेँ। हमरासँ जे काज भऽ सकत हम सएह ने पुरा पेबौ, मुदा रोगक भोग जहिना सभकेँ भोगए पड़ै छै से तँ भोगए पड़तौ। कियो केकरो थोड़े बाँटि पबैए।"
अपना जनैत अपन विचारक भार देवन माएपर फेकलक, मुदा माइयो तँ माइये ने परिवारक भेली। माए बजली-
"बौआ, आब तोहूँ जुआन-जहान भेलह, कमेबह-खटेबह परिवारकेँ देखबह तखन ने अपनो मनमे बिसवास हएत। तोरो बिआह-दान हेतह। बाल-बच्चा हेतह, सभक निमरजना तोरे ने करए पड़तह।"
ओना, जलेसरी परिवेशक प्रवाहमे बाजल छेली, मुदा अपन परम्पराक जे दायित्व माता-पिताक निर्धारित भेल चलि आबि रहल अछि, ओ अछि, बेटा-बेटीक घर बसा माने बिआह-दान भेला पछाइत, अपनाकेँ बेटा-बेटीक भार वा कर्जसँ मुक्त हएब।
देवनक मनमे कलकत्ताक रंग-बिरंगक रूप नाचिये रहल छल, जइसँ मन प्रस्फुटित प्रफ्फुलित भइये रहल छल, बाजल-
"माए, जहिना कुशेसर भैया पाँचे बर्खक कमाइमे ईंटाक घर बना लेलैन आ बहिनक बिआहो कऽ लेलैन तहिना हमहूँ कमा कऽ देखा देबौ। अपना तँ बहिनक बिआह अछि नहि, तँए दस कट्ठा खेते कीनि लेब।"
अखन धरि बोनिहारिन जलेसरीक मनमे सपना बनल छेलैन जे अपनो दस कट्ठा खेत होएत जइसँ परिवारक परवरिस अपना आगिये-पानियेँ निमाहि अपन जीवन शिखरपर चढ़ितौं माने किसानक जीवन पबितौं, मुदा जिनगीक अन्तिम पड़ावमे माने बुढ़ाड़ीमे जखन बेटाक मुहसँ जलेसरी सुनलैन तखन मनमे ओहने बिसवास जगलैन जेहेन भोरक सपना (कल्पना) देख कियो अपन सपना पूर्तिक दिशामे बढ़ि क्रियाशील होइ छैथ। जलेसरी बजली- "बौआ, अपना जँ ओतबो खेत-पथार होइत जइसँ सागो-पात खा गुजर करितौं माने जीवन चलैबितौं, तँ अपनो परिवारकेँ ने किसान परिवारक मानो-प्रतिष्ठा होइत आ अपनो मान-मरजादा बढ़ैत।"
देवनक मन तेना उड़ल छल जे माइक बात सुनबे ने केलक। मुदा माइयक प्रश्नक उत्तर तँ बेटाकेँ देब छल। बाजल-
"माए! ऐ हाथ-पएर सँ जे भऽ सकत, तइमे हम थोड़े बेइमानी करब जे तूँ बैमान कहमेँ। जे कमेबौ तोरा हाथ-के देबउ।"
बेटा कमाएल पाइक आशा देख जलेसरीक मनमे ओहिना आशाक आश लागि गेलैन जेना निर्वस्त्रकेँ कपड़ा दोकानमे मनमाना कपड़ा लइक अधिकार भेटैए। वृन्दावनक कदमक गाछक झूलाक आश जहिना कृष्णकेँ तहिना ब्रजवालाकेँ जे लगै छेलैन तहिना देवनक आश जलेसरीकेँ आ जलेसरीक आश देवनकेँ लागि रहल छल। सभ जनिते छी जे कृष्ण ओहने ने गोपालक छला जेहेन एकटा ओहन लोक जे गाइयक जीवन सदृश अपन जीवन धारण केने पंचामृतो दइए आ अपन पंचामृतक सिरजन करैत अपनो जीवनक दिनचर्या निमाहिते अछि। अपन भार उतारैत जलेसरी बजली-
"बौआ, मरैकाल नानी जहिना कहली तहिना हम ओकरा आँचरक-खूटमे गीरह बान्हि मनमे रखने छी। कोन दिन ले राखब। कहुना हम भेलियह ते माइये बाप ने भेलियह। अपना मुहसँ जँ अवाच निकालब आ तोरा विसा जा, तँए एहेन कि हमहीं गौ-खौक माए हएब जे तोरा अधला हुअ देबह।"
माइक बात सुनि देवनक मन मानि गेल जे माइयो अपन स्वीकृतिक विचार दए रहली अछि। देवन बाजल-
"माए, घाट-बाट जाइक अछि तँए सभ चीज तूकपर माने समयानुसार काज कर। खेला पछाइत कनी ओछाइनपर हाथ-पएर नहि मोड़ि लेब सेहो नीक हएत।"
जलेसरी बिना किछु बजने अपना काज दिस बढ़ि गेली। देवनक मनमे उठल जे पितोसँ किए ने मुँह-मिलानी करैत घरसँ निकली। ओना, जलेसरी देवन लगसँ हटि अपन भानसक ओरियानमे लागि गेली मुदा मन जेना सीकपर लटैक गेल होनि तहिना भेलैन। मनमे ई उठलैन जे जहिना अण्डा बेचनिहारकेँ अण्डाक लाभसँ बकरी कीनैक मन भेलैन जे बकरीक पोसक लाभसँ गाए कीनब। मुदा जलेसरीक मनमे से नहि उठलैन। उठबो केना करितैन? जीवनक अन्तिम पड़ावमे माने बुढ़ापामे पहुँच जलेसरी देख रहल छैथ जे एते दिन तँ अपनो दुनू परानीक देहमे हूबा छल जे रसे-रसे निच्चेँ मुहेँ ससैर रहल अछि। एकटा बेटा देवन अछि, सेहो बकलेले-ढहलेल अछि तेकर आशा केते करब। लगले फेर अपने मन कहलकैन जे किछु अछि अपन तँ आशा वएह अछि। कियो नीके अछि आकि सुन्नरे अछि, ओ अपना केते काज देत। मुइलो पछाइत मुँहमे मुखवाती वएह ने लगौत..! अभावसँ अपन जर्जर जीवन देख जलेसरीक मनमे उठलैन जे कहुना देवना एतबो कमा लिअए जे दुनू परानीकेँ माने माता-पिताकेँ मरैबेर तक भूखे पेट नइ तड़पऽ दिअए। घरे बनाएत आकि खेते कीनत आकि अपन बिआहे-दान करत, ओ तँ अपन करत, अपना ले करत। ओना, माता-पिताक सेवा सेहो अपने कर्तव्यक सीमामे अछि मुदा तेकर फलाफल तँ दोसरेकेँ ने भोगए पड़ै छै। अखन तक जइ आशासँ देवनक सेवा केलौं तइमे जे ओ जीबैत भरि रोग-वियाधि आ भूखसँ तरसऽ नहि दिअए तँ बुझब जे बेटा निमिते जे सेवा केलौं तेकर फलाफल अपनो मेवा भेटबे कएल।
अपन आशाक फल देख जलेसरीक मनमे मातृत्व शक्ति जगि गेलैन। जइसँ विचार उठलैन जे भगवान देवनाकेँ सुमति देथुन जे जाबे ओकरा कमाइक लूरि नीक जकाँ नहि भेल अछि से पहिने सीख लिअए। जखने काज करैक लूरि भऽ जेतै तखने ने ओ लूरि ओकरा हाथ पकैड़ करेबो करतै। काजे ने राज छी, राजे ने काज छी। जखन ओकरा कमाइक लूरि भऽ जेतै तखन ओकरा ओइ जोकर अपन बुधियो ने भऽ जेतइ। जखन से भऽ जेतै तखन ओ अपन बुधि-विवेकसँ विचार करत जे बेटा तँ तखन ने बेटा जखन ओ बेटा-धर्मक पालन करत। जखने से करए लगत तखने ने अपन विवेको कहतै जे जाबे जीबैक साधन नहि छल ताबे बाहर जाइक खगता छल मुदा जखन से भऽ गेल तखन ओकर व्यय धरमोचित्त नहि करब तँ ओकरो माने साधनकेँ ने पापोचित्त उपयोग हएत। दुनियाँक कतौक बासी किए ने होइ आ केतौसँ केतौ बास किए ने करी, मुदा जखन जीवनक (मनुक्खक जीवनक) बीच बास करए लगब, तखन वएह ने अपन बासभूमि मातृभूमि रूपमे सेहो लतरत-चतरत। मन बहलबैक खियाल अलग छी, मुदा तँए सही क्रिया नहि छी सेहो नहियेँ कहल जा सकैए। कहैले अपना सभ तँ कहिते छी जे सुख-दुखमे सभ संग छी, मुदा दुख केना सुख बनत माने दुखक संचरण सुखमे जे हएत, तइ बीचक जे प्रक्रिया अछि तइमे के केतए छी, सेहो ने देखए पड़त। ओना, सभ जनिते छी जे जे जन्म लेलक से मरबे करत। तहूमे मनुक्खक जिनगीए केतेटा अछि। तहूमे केते कालक गारंटी अछि? क्षणोमे क्षणाक तँ होइते अछि। एकटा भौतिक विज्ञानकेँ जँ ताकए निकलब तँ दमाइन जकाँ पन्ना-मे-पन्ना आ सिर-मे-सिर तेते भेटत जे सही सलामत दमाइन उखाड़ि देवउठौन पाबैनमे डाल-डाली साजि लेब, बाल-बोधक खेल थोड़े छी। ई मानि लेब जे भौतिक विज्ञानक पूर्व पीठ अध्यात्म विज्ञान छी जेकरा जीवन विज्ञान सेहो कहै छिऐ, मुदा ओ लगले थोड़े बुझिमे अबैए। खाएर जे आबए मुदा जलेसरीक मनमे एते तँ खुशी उठिये गेलैन अछि जे बेवहारिक जीवनमे नारी माने बेटी, तीन तरहक सहयोगीक जीवनक संग जीवन बितबैए। माने भेल माता-पिताक बीच जन्मसँ लऽ कऽ जाबे बिआह-दान नहि भेल रहल। बिआह-दानक पछाइत माता-पिताक रूपमे सासु-ससुरकेँ पबै छैथ आ सहयोगीक रूपमे पतिकेँ। ओना, अरबो-अरब लोकमे अरबो-अरब जीवनक संग अरबो-अरब रूप-विधान सेहो अछिए मुदा अखन से नहि। अखन एतबे जे साधारण दृष्टिये जे जीवन चलि रहल अछि, बस तेतबे।
माता-पिताक बीचक जे बेटीक जीवन अछि ओ सेवा रूपमे भावक अछि जइसँ जे अभिभावकक बेवहार बनल अबैए, माने बेटीक जीवनमे जे अभिभावकक बेवहार रहैए, सासुर एला पछाइत ओइमे अनेको दिशा दिस परिवारक बेवहार अबिते अछि। माने किछु एहेन परिवार अछि जइमे पुतोहुकेँ बेटी सदृश बुझि-मानि माता-पिता माने सासु-ससुर अपन ओहन आचरण बना चलै छैथ जइसँ परिवारमे बेटा-पुतोहुक बीच प्रेम बढ़ने विवाद कम अछि। मुदा दोसर तरहक जे परिवार अछि, माने ओहन परिवार जइमे बेटाकेँ तँ अपन रक्त-बीज बुझि एक तरहक बेवहार रखनौं छैथ मुदा पुतोहुकेँ आन बीज रूप बुझि तइ रूपमे नहि बुझै छैथ, जइसँ परिवारक गहींर-सँ-गहींर दोखपूर्ण वातारणक सेहो सृजन होइते अछि। ओना, बहुसंख्य परिवार गाम-समाजक एहेन अछि, जइमे माता-पिता अपना खुशीसँ बेटा-पुतोहुक सम्बन्ध तोड़ि भीन-भीनौज भऽ जीवन भरिक अपन सभ रीति-नीति तियागि दइते छैथ। खाएर गामो-गामक आ गामो-घरक अपन-अपन लीला अछिए आ सभ अपन-अपन लीलाक लीलाधर छीहे, कियो अपन-अपन जीवन लीला पसाइर वृन्दावनक कृष्ण जकाँ रास रचैत रहथु। जलेसरीकेँ तइ सभसँ कोन मतलब छैन। लोककेँ मरैत देखै छथिन तँ जलेसरीकेँ अपनो मनमे होइ छैन जे जहिना सभ मरैए तहिना अपनो मरब। ई थोड़े बुझै छैथ जे केकर मृत्यु केहेन भेल? सोझे प्राण तियागकेँ मृत्यु बुझै छैथ। लगले फेर ईहो आशा माने जीवनक आशा, सेहो देखलासँ माने जीवितकेँ देखलासँ, जागिये जाइ छैन जे जान-प्राण पेब जखन जिनगी पेलौं तखन मरब किए। जइसँ मृत्युक डर मनसँ हटिये जाइ छैन आ सोझामे जे दुनियाँ देखै छैथ तइमे अपन आस-बास-चास तकैत जिनगी दिस बढ़ए लगै छैथ। तखन ई आशा, माने जिनगीक आशा, ओहिना जीब जाइ छैन जेना कहियो मरबे ने करब। जहिना सभ जीबैए तहिना हमहूँ जीबे करब। बेचारी जलेसरी बुझियो केना पेबती जे जीवनक मृत्यु सिर्फ चेतन शक्ति हटि चेतन शून्य बनबे टा मृत्यु नहि छी। ई तँ पंचभौतिक शरीरक क्रियाक बीचक भेल। जे अखन तक आँखि ताकि दुनियोँ देखै छिऐ, कानसँ किछु सुनितो छी आ हाथ-पएर लारि-चारि भूखो-पियास मेटबै छी।
शरीरक संग मनुक्खमे आत्माक बास सेहो अछिए। जेकर अपन दुनियोँक रंग आ रीति-नीति सेहो छइहे। जेकरा पकैड़ मनुख अपन मानवीय जीवनक सार्थकताकेँ पकड़ै छैथ। आँखि बन्न केलाक पछातियो दुनियाँ देखै छैथ आ कान बन्न केलोपर सभ किछु सुनै छैथ। खाएर जे छैथ, तइ सभसँ जलेसरीकेँ कोन मतलब छैन। मतलब एतबे छैन जे आइ देवन घरसँ निकैल परदेश जा रहल अछि, केतए रहत, की खाएत-पीअत आ केना सुतत-बैठत.? ऐठाम आबि जलेसरीक मन हारिकऽ हहरए लगै छैन। मुदा लगले मन ईहो कहै छैन जे देवन किछु छी, केहनो बकलेल-ढहलेल किए ने अछि मुदा छी तँ अपने कोखिक सन्तान ने..! ओकरा जँ कोनो तरहक मने वा देहेमे चोट-कचोट लगतै आ देहक रूइयाँ तड़पतै तँ ओइसँ की अपन मन नहि तड़पत.? ऐठाम अबैत-अबैत जलेसरीक मन देवनक ओइ आश भरल जीवन लग पहुँच गेलैन, जे अखन तक सुतल छेलैन। जलेसरीक मनमे उठलैन जे औझुके दिनक भोजन (खाएब) देवनकेँ गामो मोन पाड़ने रहत। जखने गाम मनमे औत तखने ने मातो-पिता आ सरो-समाज मोन रहतै। तँए आइ देवनकेँ ओहन खेनाइ ओइ रूपेँ खुआएब जे सभ दिन मोन रहतै। मोने टा नहि रहतै, कलकत्तामे रंग-रंगक मिठाइ तँ देखत मुदा रंग-रंगक तड़ुआ-बघड़ुआ मिथिला जकाँ थोड़े देखत। जँ से रहैत तँ एकोटा रोहु कलकत्ताबला अनको खाए दइत। गुण अछि जे तड़ुआक महिरमे ने बुझैए।
देवन अपन विचारक अनुकूल सोझे पिता लग पहुँचल। पिताक हाथ तँ काजमे लागल छेलैन मुदा मनमे देवनक जीवनक गति तेना नाचि रहल छेलैन जे विचार घनघना रहल छेलैन। ओना, अभ्यस्त जीवन रहने धनुषधारीक काज तँ अपना ढंगेँ चलि रहल छेलैन, मुदा चेतनशून्य जकाँ चलै छेलैन। माने ई जे मन केतौ छेलैन माने देवनक जीवन देख रहल छेलैन आ दैनिक क्रिया, दिन-दिनक काज, हाथ कऽ रहल छेलैन। अभ्यासो तँ अभ्यास छीहे। जखने अभ्यास बनैए तखने अभ्यासी जीवन बनैत अभ्यस्त बनियेँ जाइए। जखने अभ्यस्त कर्म समयक संग पकैड़ आगू बढ़ैत चलैए तखने ने ओ भेल समयक गतिक संग गति पकैड़ गतिशील जीवन बनि चलब।
ओना, जाबे तक देवन माइक संग गप-सप्प करै छल ताबे तकक बोलो-वाणी आ विचारोक जे रूतबा छल ओ पिता दिस मुड़ि रसे-रसे रसाइत रस बनि रिसए लगलै। अखन धरिक पिताक सिनेहक स्वरूप देवनक मनकेँ तेना मथि देलकै जे भयावह रूप बनि देखते देवनकेँ मनमे बघजर जकाँ लागिये गेल। जइसँ कोनो तरहक किछु विचार मुहसँ निकलबे ने कएल।
देवनक मनकेँ जहिना अपन बघधल विचार पकैड़ नेने छल, जइसँ बकार बन्न छेलै, तहिना धनुषधारीकेँ सेहो देवनपर नजैर पड़िते बधजल जकाँ मनमे कुदए लगलैन। धनुषधारीक बधजलक कारणसँ अपने मनमे ग्लानि उठए लगलैन जइसँ अपना ऊपर तामसो उठैन आ भयावह रूप देख डरो होइन। ग्लानिसँ गलित होइत मन कहलकैन, 'की अपने अखनो तक अपन सीमा बुझि सकलौं अछि। एकटा बेटा अछि सेहो गाम-घर छोड़ि कलकत्ता जा रहल अछि। नहि जाएत तँ खाएत की आ जीवन केना चलतै। तहूमे तेहेन बकलेल-ढहलेल अछि जे बिआहो-दान हेतइ की नहि हेतइ। अखन अपने दुनू परानी जीबै छी तँ कहुना-के संग मिलि जीवन बीता लइ छी। मुदा जखन परोछ हएत तखन केना जीवन चलत।'
धनुषधारीक मन विचारसँ तेना घेरा गेल छेलैन जे अपनहि बेकाबू बनि गेल छेलैन, तँए मुहसँ कोनो विचार निकालब, उचित-अनुचितक बीच फँसि गेल छेलैन। तैबीच मनमे ईहो भय होनि जे जइ देवनकेँ गामक लोक बकलेल-ढहलेल बुझैए ओ केना कलकत्ता सन शहर-बाजारमे रहि पौत। तेते गाड़ी-सवारी चलैए जे बुधियारोकेँ जान बँचब कठिन रहैए, देवन तँ सहजे देवन छी..! आगू बढ़ि अपने मन कहलकैन माने धनुषधारीक मन कहलकैन- जखन देवन कलकत्ता पहुँच जाएत तखन चिट्ठी पठबैले सेहो कहि देबै आ ईहो कहि देबै जे सप्ताहमे नहि तँ पखो-पख जरूर चिट्ठी लिखए।
एकाएक धनुषधारीक धियान अपन वंशपर तड़ैप ओइठाम पहुँच गेलैन जैठामसँ अपन जीवनक बात मोन पड़लैन। अपन पैछला पीढ़ी माने बाबासँ ऊपर, बिनु देखल छेलैन, तँए जहिना मनमे जगलैन तहिना बिलीन भऽ हेरा गेल छेलैन। जहिना कोनो सुनल देवेस्थान आकि तीर्थेस्थान मनसँ हेरा जाइए माने बिसैर जाइ छी, मुदा आँखिक देखल ता-जिनगी थोड़े हेराइए, ओ तँ छठियारीक दूध जकाँ मृत्युक सीमा धरि मोन रहैए। जखन धनुषधारी पाँच बर्खक भेला तखन बाबाक संग पितो आ दादीक संग माइयोकेँ संगे-संग खेतक आड़िपर जा खेलाइ छला आ सभ कियो काज करै छला। ओही जीवनमे बाबो आ दादियोक मृत्यु देखलौं। पछाइत पिताक संग अपनो ओहिना जीवन बितबए लगलौं जहिना बाबाक संग पिताकेँ बीतल छेलैन। आइयो ओहिना पेट-बोनिया बनि जीवन जीब रहल छी। अहीठाम सँ ने देवन परिवारक रूखिकेँ मोड़ए चाहैए। खगतो छइहे। तइले ते जेतए-जेतए परिवार घुड़ैछ गेल अछि तेतए-तेतए बिनु मोड़ देने काजो चलब तँ कठिन अछिए। एकाएक धनुषधारीक मनमे जगलैन जे किए ने आइ देवनेसँ सभ किछु पुछि अपन हिसाब माने पिताक दायित्वक हिसाब, फड़िछबैत चली। जिनगी की छी आ एकर मुक्ति केना हएत? यएह ने जे नहि हमर बंकियौत दुनियाँपर रहल आ ने दुनियाँक हमरा ऊपर रहलै। जहिना खाली हाथ आएल छी तहिना सिकन्दर जकाँ दुनू हाथ झुलबैत चलि जाएब। तइले किए केकरो लटपटीमे लटपटाएल जिनगीक हिसाब राखब। धनुषधारी बजला-
"बौआ, कलकत्ता जेबे करबहक?"
धरती दिस गड़ल देवन अपन नजैर (आँखि) उठा अकास दिस ताकि बाजल-
"बाबू, कुशेसर भैयाकेँ कहि देलिऐन, ओहो लऽ जाइले तैयार भेला। तखन?"
धनुषधारी-
"तोरा बुते काज कोन कएल हेतह?"
जहिना कुशेसरक मुहेँ सुनने छल तहिना देवन बाजल-
"जखन दुनियाँक आने मनुख जकाँ अपनो जन्म भेल अछि तखन दुनियाँमे कोन काज एहेन मनुक्खक अछि जे अपना बुते नहि हएत।"
देवनक बात धनुषधारी बुझि गेला जे बिनु बुधिक सुगो जखन सीताराम, सीताराम राधेश्याम, राधेश्याम करिते अछि, चिट्ठी-पत्तरी सेहो एक राज्य-सँ-दोसर राज्य उघिते अछि तखन देवनो ओही कुशेसरक सिखौलहा सुग्गा जकाँ बाजि रहल अछि। मन मानि गेलैन माने धनुषधारीक मन मानि गेलैन जे देवन कलकत्ता जेबे करत। धनुषधारी बजला-
"बौआ, जखन गाम छोड़ि जाइ छह, तखन सबेर-सकाल गामक सीमा छोड़ि आन गामक सीमा पकैड़ लएह। जएह अपन गाम वा परिवारक सीमा छी, सएह ने दोसर गामो आ दोसर परिवारोक सीमा भेल।"
कलकत्ता जेबाक एक-एक बातक जनतबकेँ माने काजक बातकेँ देवन अखियासय लगल। अखन धरिक जे समग्रता, परिवार वा समाजक प्रति, देवनमे जे किछु आबि रहल छल, ओ समटा एकाग्रक (कलकत्ता जेबाक विचार) बाट पकैड़ नेने छल। पिता लगसँ उठि देवन माए लग आबि बाजल-
"माए, अखन बहुत काज बाँकी अछि तँए पहिने खाइले दऽ दे। ने तँ काजक धुमसाहीमे जखन पड़ि जाएब तखन खेनाइये बिसैर जाएब।"
जलेसरीक अपनो मन मानियेँ रहल छेलैन जे किछु क्षण ले देवन घरबैया अछि, ने ते ओ आब बहरबइये भेल किने। अखुनका खेनाइ बेटा जकाँ अपना सोझामे खुआएब मुदा रौतुका थोड़े खुआ पएब।
अपन रूटिंगक हिसाबे देवन घरपर सँ विदा भऽ गेल। जहिना मनुखदेवा चढ़ने लोकक हाथो-पएर बिनबिना लगै छै आ बुधियो-विचार झुनझुना लगिते छै, तहिना देवनोक भइये गेल छल। काज आ मजदूरी मनसँ हटि देवनक मन ओइठाम अँटैक गेल छल, जैठाम अपने सन भाइ भाइयक दशा रहितो माने कुशेसरक जीवन पाँचे बर्खमे एते काज कऽ लेलक पारिवारिक काज, जइसँ जहिना माए-बाबू चैनसँ रहै छैन, तहिना ने अपनो माए-बाबू छैथ।
नीक-बेजा सोचैक दौड़मे देवनक रास्ता कटि गेल। देवनकेँ देखते कुशेसरक मनमे खुशीक लहरि उठि गेल। एकटा संगी जँ भेट जाए तँ दुनियाँक भ्रमण वास्को डि गामा जकाँ कइये सकै छी। कुशेसर बाजल-
"बढ़ियाँ केलह जे समयसँ पहिने चलि एलह।"
-जगदीश प्रसाद मण्डलजीक जन्म
मधुबनी जिलाक बेरमा गाममे 5 जुलाई 1947 इस्वीमे भेलैन। मण्डलजी हिन्दी एवं
राजनीति शास्त्रमे एम.ए.क अहर्ता पाबि जीविकोपार्जन हेतु कृषि कार्यमे
संलग्न भऽ रूचि पूर्वक समाज सेवामे लागि गेला। समाजमे व्याप्त रूढ़िवादी एवं
सामन्ती व्यवहार सामाजिक विकासमे हिनका वाधक बुझि पड़लैन। फलत: जमीन्दार,
सामन्तक संग गाममे पुरजोर लड़ाइ ठाढ़ भऽ गेलैन। फलत: मण्डलजी अपन जीवनक
अधिकांश समय केस-मोकदमा, जहल यात्रादिमे व्यतीत केलाह। 2001 इस्वीक पछाइत
साहित्य लेखन-क्षेत्रमे एला। 2008 इस्वीसँ विभिन्न पत्र-पत्रिकादिमे हिनक
रचना प्रकाशित हुअ लगलैन। गीत, काव्य, नाटक, एकांकी, कथा, उपन्यास इत्यादि
साहित्यक मौलिक विधामे हिनक अनवरत लेखन अद्वितीय सिद्ध भऽ रहलैन अछि। अखन
धरि दर्जन भरि नाटक/एकांकी, पाँच साएसँ ऊपर गीत/काव्य, उन्नैस गोट उपन्यास
आ साढ़े आठसाए कथा-कहानीक संग किछु महत्वपूर्ण विषयक शोधालेख आदिक
पुस्तकाकार, साएसँ ऊपर ग्रन्थमे प्रकाशित छैन।
मिथिला-मैथिलीक विकासमे श्री जगदीश प्रसाद मण्डलजीक योगदान अविस्मरणीय छैन। ई अपन सतत क्रियाशीलता ओ रचना धर्मिताक लेल विभिन्न संस्थासभक द्वारा सम्मानित/पुरस्कृत होइत रहला अछि, यथा- विदेह सम्पादक मण्डल द्वारा 'गामक जिनगी' लघु कथा संग्रह लेल 'विदेह सम्मान- 2011', 'गामक जिनगी व समग्र योगदान हेतु साहित्य अकादेमी द्वारा- 'टैगोर लिटिरेचर एवार्ड- 2011', मिथिला मैथिलीक उन्नयन लेल साक्षर दरभंगा द्वारा- 'वैदेह सम्मान- 2012', विदेह सम्पादक मण्डल द्वारा 'नै धारैए' उपन्यास लेल 'विदेह बाल साहित्य पुरस्कार- 2014', साहित्यमे समग्र योदान लेल एस.एन.एस. ग्लोबल सेमिनरी द्वारा 'कौशिकी साहित्य सम्मान- 2015', मिथिला-मैथिलीक विकास लेल सतत क्रियाशील रहबाक हेतु अखिल भारतीय मिथिला संघ द्वारा- 'वैद्यनाथ मिश्र 'यात्री' सम्मान- 2016', रचना धर्मिताक क्षेत्रमे अमूल्य योगदान हेतु ज्योत्स्ना-मण्डल द्वारा- 'कौमुदी सम्मान- 2017', मिथिला-मैथिलीक संग अन्य उत्कृष्ट सेवा लेल अखिल भारतीय मिथिला संघ द्वारा 'स्व. बाबू साहेव चौधरी सम्मान- 2018', चेतना समिति, पटनाक प्रसिद्ध 'यात्री चेतना पुरस्कार- 2020', मैथिली साहित्यक अहर्निश सेवा आ सृजन हेतु मिथिला सांस्कृतिक समन्वय समिति, गुवाहाटी-असम द्वारा 'राजकमल चौधरी साहित्य सम्मान- 2020', भारत सरकार द्वारा 'साहित्य अकादेमी पुरस्कार- 2021' तथा साहित्य ओ संस्कृतिमे महत्वपूर्ण अवदान लेल अमर शहीद रामफल मंडल विचार मंच द्वारा 'अमर शहीद रामफल मंडल राष्ट्रीय पुरस्कार- 2022'
रचना संसार : 1. इन्द्रधनुषी अकास, 2. राति-दिन, 3. तीन जेठ एगारहम माघ, 4. सरिता, 5. गीतांजलि, 6. सुखाएल पोखरिक जाइठ, 7. सतबेध, 8. चुनौती, 9. रहसा चौरी, 10. कामधेनु, 11. मन मथन, 12. अकास गंगा - कविता संग्रह। 13. पंचवटी- एकांकी संचयन। 14. मिथिलाक बेटी, 15. कम्प्रोमाइज, 16. झमेलिया बिआह, 17. रत्नाकर डकैत, 18. स्वयंवर- नाटक। 19. मौलाइल गाछक फूल, 20. उत्थान-पतन, 21. जिनगीक जीत, 22. जीवन-मरण, 23. जीवन संघर्ष, 24. नै धाड़ैए, 25. बड़की बहिन, 26. भादवक आठ अन्हार, 27. सधवा-विधवा, 28. ठूठ गाछ, 29. इज्जत गमा इज्जत बँचेलौं, 30. लहसन, 31. पंगु, 32. आमक गाछी, 33. सुचिता, 34. मोड़पर, 35. संकल्प, 36. अन्तिम क्षण, 37. कुण्ठा- उपन्यास। 38. पयस्विनी- प्रबन्ध-निबन्ध-समालोचना। 39. कल्याणी, 40. सतमाए, 41. समझौता, 42. तामक तमघैल, 43. बीरांगना- एकांकी। 44. तरेगन, 45. बजन्ता-बुझन्ता- बीहैन कथा संग्रह। 46. शंभुदास, 47. रटनी खढ़- दीर्घ कथा संग्रह। 48. गामक जिनगी, 49. अर्द्धांगिनी, 50. सतभैंया पोखैर, 51. गामक शकल-सूरत, 52. अपन मन अपन धन, 53. समरथाइक भूत, 54. अप्पन-बीरान, 55. बाल गोपाल, 56. भकमोड़, 57. उलबा चाउर, 58. पतझाड़, 59. गढ़ैनगर हाथ, 60. लजबिजी, 61. उकड़ू समय, 62. मधुमाछी, 63. पसेनाक धरम, 64. गुड़ा-खुद्दीक रोटी, 65. फलहार, 66. खसैत गाछ, 67. एगच्छा आमक गाछ, 68. शुभचिन्तक, 69. गाछपर सँ खसला, 70. डभियाएल गाम, 71. गुलेती दास, 72. मुड़ियाएल घर, 73. बीरांगना, 74. स्मृति शेष, 75. बेटीक पैरुख, 76. क्रान्तियोग, 77. त्रिकालदर्शी, 78. पैंतीस साल पछुआ गेलौं, 79. दोहरी हाक, 80. सुभिमानी जिनगी, 81. देखल दिन, 82. गपक पियाहुल लोक, 83. दिवालीक दीप, 84. अप्पन गाम, 85. खिलतोड़ भूमि, 86. चितवनक शिकार, 87. चौरस खेतक चौरस उपज, 88. समयसँ पहिने चेत किसान, 89. भौक, 90. गामक आशा टुटि गेल, 91. पसेनाक मोल, 92. कृषियोग, 93. हारल चेहरा जीतल रूप, 94. रहै जोकर परिवार, 95. कर्ताक रंग कर्मक संग, 96. गामक सूरत बदैल गेल, 97. अन्तिम परीक्षा, 98. घरक खर्च, 99. नीक ठकान ठकेलौं, 100. जीवनक कर्म जीवनक मर्म, 101. संचरण, 102. भरि मन काज, 103. आएल आशा चलि गेल, 104. जीवन दान तथा 105. अप्पन साती- लघु कथा संग्रह।
अपन मंतव्य editorial.staff.videha@gmail.com पर पठाउ।


text:
— किरण झा।
मोहन बाबू गांव के प्रतिष्ठित व्यक्ति छलाह, हुनका एक टा बेटा दु टा बेटी छलैन्ह, हुनकर घर में खूब दबदबा रहेन, मुदा बेटी के शिक्षा देब में उदासीन रहैत, कंचन घर के काज में खुब निपुन छलि, मगर विधात हुनका रंग रूप सेहो कंजूसी देने,माय कंचन के बहुत मानय छलिह। मोहन बाबू मोट दहेज गीन कंचन के विवाह केला, मुदा लडका के कंचन के छोट बहिन के देखैल गेल रहि जे बहुत सुन्दर छलीह। चतुर्थी दिन बर कंचन के देख झमा कऽ खसला और भागी गेल,घर में कन्ना रोहट भऽ गेल सभ कंचन के दोख देब लागल। कंचन ओऽ तऽ अपन भाग्य के दोष सेहो नइ द सकै छलिह, हुनकर भाग्य तऽ हुनकर पिता लिखने छला कंचन के अशिक्षित क।
मुदा पांच साल लागल दुरागमन होइ में,बर के गाड़ी और बहुत समान देल गेल, मुदा सासुर में नोकरानी सँ जादा हुनकर हेसियत नइ छला। एक दिन हुनकर पिता के खबर भेटल कंचन मरी गेलनि गेस पर भोजन बनाब काल नायलोन के साड़ी में आगी लागी गेल छल, हुनकर पिता कोट कचहरी सब केलैन मुदा आब कि, दहेज के दोष ककरा देता छे कंचन के निगलि गेल ,लेब वाला सँ जादा तऽ देब वाला दोषी थिक।
बेटी के शिक्षा नइ द दहेज के प्राथमिकता देलैन,,कि बेटा वाला खाली दोषी थिक, बेटी वाला कि दहेज के बढावा नइ देलैथ। एहन कतेक कंचन थिक जे दहेज के आगी में अखनो झूलसी रहल अछि।।
किरण झा।


text:
— पीताम्बरी देवी
पितृपक्ष पितर के पक्ष अछि ।देवी पक्ष से पहिले पितृपक्ष पितृपक्ष सुरुह भ जाईत अछि ।ई सम्पूर्ण भारत में पितर के श्राद्ध करम एहि पक्ष में होईत अछि ।ई भादव के पूर्णिमा दिन से सुरूह होती अछि आर अश्विन के अन्हरिया आमावास्या तक पन्द्रह दिन तक तीथ बाई तीथ जाहि पितर के जाहि दिन मृत्यु तीथ रहै छनि हुनकर निमित्त ब्राम्हण भोजन करौल जाईत छनि।कहल जाती अछि जे एहि पक्ष में पितर के श्राद्ध करम केला से पितर के हुनकर निमित्त जे दान कैल जाईत छनि ओ हुनका पटि भय जाईत छनि । सतयुग में ते पितर अपनै अपन पिण्ड लेवय अबै छला ।जेना त्रेता युग में राजा दशरथ पिण्ड माता सिता से लय के चल गेला ।मुदा कलयुग में ओ शक्ति नै रहल आब हुनकर निमित्त ब्राम्हण भोजन करौल जाईत अछि ।सबसे पहिल दिन पूर्णिमा दिन अगस्त मूनि के तर्मण क के तील कुस लय के जल देल जाईत छनि ।प्रात से जिनका जतबा पुरषा के नाम माता पिता दादा दादी काका काकी भाई भौजाई नाना नानी जे स्वर्गीय भय गेल रहै छथिन हुनका सब के तर्पण क जल तील अर्पण करै छथि।कहल जाईत अछि जे पितृपक्ष में जे पुत्र के कुश के नोक से जल खसैत अछि ओ हुनकर पितर के प्राप्त होईत छनि तै तर्पण पुत्र के अबश्य करवाक चाहि।मान्यता अछि जे सब पितर पन्द्रह दिन लेल मर्तभुवन में अपन बंश के देखय अबै छथि जे हमर कुल में कियो जल देनहार अछि कि नै ।हमर बंस में पुत्र के पुत्र भेलनि कि नै ।मान्यता ते ई हो अति जे ओहि लोक में जल के बहुत अभाव अछि एतहि जे पुत्र पोत्र जे जल दै छथिन वेह पितर के पैंट होईत छनि।पहिले ते ब्रम्हण सब बारहों मास संध्या वन्धन करै छला आर अपन पितर के जल अर्पण करैत छलाह। लेकिन आब ते एहि भागम भाग जिंदगी में गिनले चूनल ब्यक्ति से पार लगैत अछि। पितृपक्ष के एकटा आरो कारण अछि जे सब बिसरल कुल पुरषा के नाम लय के जल देला से अपन कुल पुरषा के नाम ते बूझल रहतै ।जे बहुत आबश्यक अछि।कुल पुरषा के नाम मोन रखनाई ई विवाह दान मातृका पूजा सब में काज अबैये तै हमेशा अपन कुल पुरषा के याद करैत रहि । पितर के जल अर्पण केला से बहुत पून्य होईत छै ।पितर ओतय से बहुत आशिर्वाद दैत छथिन ।जाहि से जलदाता के पुत्र ,पौत्र ,धन्य धान यह कृति में बृध्दी होती छनि।
पीताम्वरी देवी


text:
नई दिल्ली मे आयोजित एकटा समारोह मे नेपाल क प्रधानमंत्री बाबूराम भट्टराई कए स्मृति चिह्न प्रदान करैत बिहार क मुख्यमंत्री नीतीश कुमार आओर जदयू अध्यक्ष शरद यादव।
नेपाल क प्रधानमंत्री बाबूराम भट्टराई आइ राष्ट्रपति भवन मे राष्ट्रपति प्रतिभा पाटिल स भेंट केलथि। चारि दिन लेल भारत यात्रा पर आयल डा. भट्टराई राष्ट्रपति क संग द्विपक्षीय मसला पर विचार-विमर्श केलथि। एहि स पूर्व पूर्व विदेश मंत्री एस एम कृष्णा मेहमान नेता स भेंट केलथि आ करीब एक घंटा तक द्विपक्षीय सहयोग क विभिन्न मसला पर चर्चा भेल। नेपाल मे विकास काज मे भारतीय सहयोग पर विशेष रूप स विचार-विमर्श कैल गेल। श्री कृष्णा कहला जे सीमा प्रबंधन पर सेहो चर्चा भेल। दूनू नेता नेपाल मे संविधान लागू करबा आ ओहि ठाम शांति प्रक्रिया कए आगू बढाबा पर सेहो गप केलथि।
एहि भेंट क दौरान नेपाल क विदेश मंत्री नारायण काजी श्रेष्ठ आ नेपाल मे भारत क राजदूत जीतेन्द्र प्रसाद सेहो उपस्थित छलाह।


text:
जन्मदिन विशेष :: डॉ. चन्द्रमणि झा
“लाले लाले अरहुल के माला बनेलौ माँ गरदनि लगा लिय ने…..”
मैथिली के प्रसिद्ध गीतकार आ गायक डॉ. चन्द्रमणि झाक जन्म 12 जून 1952 ई. के दरभंगा जिला के बेनीपुर प्रखंड के बहेड़ा थानान्तर्गत नवादा गाम में भेलन्हि। हिनक पिताजीक नाम स्व. राममूर्ति झा आ माताक नाम स्व. सीता देवी छलन्हि।
शिक्षा में बी.एस.सी., बी.ए.(प्रतिष्ठा), एम.ए.(मैथिली/अंग्रेजी) आ
पी.एच.डी. संग संगीत प्रभाकर सेहो कयलने छथि।
हिनक प्रमुख कृति छन्हि :
1. रहि जो हमरे गाम (मैथिली गीत संग्रह)
2. गीताम्बुज (मैथिली गीत संग्रह)
3. उगना विद्यापति महाकाव्य (लघु कथा काव्य)
4. निधि निबंध ( मैथिली निबंध संग्रह)
5. Selected Sings Of Vidyapati (विद्यापतिक बिछौटा गीत सबहक अंग्रेजी अनुवाद, हिन्दी अर्थ सहित)
6. अनामिका (मैथिली गीत काव्य संग्रह)
7. मुक्त उन्मुक्त ( मैथिली कविता संग्रह)
8. हारि नहि मानब ( अटल बिहारी वाजपेयी जीक कविताक मैथिली अनुवाद)
9. श्रीसीता शतक
10. गीत-मंजूषा (मैथिली गीत संग्रह)
11. गुलरी (बाल उपन्यास)
डॉ. चन्द्रमणिजी के मिथिला संग देशभरि में अनेको सम्मान भेटल छन्हि जहिमें प्रमुख अछि :
1. विद्यापति सेवा संस्थान, दरभंगा द्वारा “मिथिला विभूति सम्मान”
2. अन्तर्राष्ट्रीय मैथिली परिषद, चेन्नई द्वारा मिथिला रत्न सम्मान
3. मैथिल समाज, रहिका द्वारा महेन्द्र सम्मान
4. मिथिला विकास परिषद, कोलकाता द्वारा मैथिली गीत सम्राट
5. मिथिला लोक संस्कृति मंच, लहेरियासराय, दरभंगा द्वारा मिथिला सेवा सम्मान
6. शाश्वत मिथिला आ जानकी सेवा समिति, अहमदाबाद द्वारा मिथिला शिरोमणि
7.मिसाँसस, गुआहाटी द्वारा पूर्वोत्तर मैथिल सम्मान
आदि अनेकों सम्मान सँ सुशोभित चन्द्रमणि समाहरणालय, दरभंगा सँ सेवानिवृत्त छथि आ वर्तमान में न्यू बलभद्रपुर, लहेरियासराय, दरभंगा में रहय छथि आ हिनक सम्पर्क सूत्र drchandramanijha@gmail.com छनि।
समस्त मैथिल मंच परिवार हिनक जन्मदिन के अशेष शुभकामना आ बधाई प्रेषित करैत हिनक दीर्घायु जीवनक कामना माँ भगवती सँ करैत अछि।


text:
उपेक्षित अछि ओ स्थान जतय सँ प्रगट भेल छलाह नरसिंह भगवान्
– साभार आलोक आनन्द केर फेसबुक स्टेटस पर प्रकाशित रिपोर्ट
“जतय असली होलिकाक दहन भेल, जाहि ठाम सँ वास्तविक होलीक शुरुआत भेल, ओ स्थान आइ उपेक्षित अछि, ओ बाट जोहि रहल अछि अपेक्षित सहयोग केर।”
ओना तऽ अपन शहर पुर्णियां मे कतेको मंदिर-मस्जिद आर अन्य धार्मिक आस्था सँ जुड़े स्थान अछि, जेकर पाछू कतेक तरहक दन्त कथा सेहो खूब प्रचलित अछि। मुदा होली केर अवसर पर ओहि सब मे सँ सबसँ ख़ास बनि जाएछ बनमनखी प्रखंड केर सिकलिगढ़, धरहरा केर ओ जगह जतय भगवान् विष्णु नरसिंह अवतार लैत हिरण्यकशिपु केर बध केलनि।
प्राचीन कथाक अनुसार होलिका केर अंत भेलाक उपरान्त होली केर पाबैन एत्तहि सँ शुरु भेल मानल जाएछ। बनमनखी केर धरहरा मे आइयो ओ खंभा मौजूद अछि जेकरा फाड़िकय नरसिंह भगवान् प्रगट भेला आ भक्त प्रह्लाद केर रक्षा करैत हिरण्यकशिपु केर बध करैत ओकर खून सँ होली खेललनि।
हरेक वर्ष होली मे एतय होलिका दहन केर विशेष आयोजन कैल जाएत अछि। एहि आयोजन केँ देखबाक लेल दूर-दूर आ देश- विदेश सँ अपार जनसमूह अबैत अछि।
जाहि खम्भा सँ भगवान् नरसिंह अवतार लेने छलाह, आब ओहि स्थान केँ घेराबन्दी करैत खम्भा केँ सुरक्षित कय देल गेल अछि। एहि खम्भाक मोटाई लगभग १२ फ़ीट अछि आर ई करीब ६५ डिग्री कोणपर झुकल सेहो अछि।
हलांकि राज्य द्वारा एहि स्थल केर पहिचान पर्यटन क्षेत्रक रूप मे कैल गेल अछि, परन्तु हाल धरि एहि ठामक विकास पर्यटन केँ बढावा देमयवला नहि बुझाइछ। सड़क, विश्राम, पेय जल, यातायात आदिक हालत ओहिना जर्जर अछि।
जरुरत अछि जे प्रशासन, सरकार आर क्षेत्रीय आम जन समुदायक सहयोग सँ एहि उपेक्षित स्थल केँ अपेक्षित सहयोग कैल जाय।
ई स्थान बनमनखी प्रखंड शहर सँ मात्र ३५ किलोमीटर केर दूरी पर अवस्थित अछि जतय अहाँ सड़क आर रेल मार्ग द्वारा पुर्णियां सँ सीधे पहुंचि सकैत छी।
होलीक महत्व आ एहि सँ जुड़ल आध्यात्मिक गाथा सँ भले पूरे देश परिचित अछि, मुदा सिकलीगढ धरहरा केर परिचय हाल धरि देश कि निज राज्यो मे कतेक दूर धरि पहुँचल अछि ताहि पर प्रश्न ठाढ अछि। बिहार राज्य पर्यटन मंत्रालय सहित मुख्यमंत्री केर ध्यानाकर्षण एहि दिशा मे हो आर एकर संवर्धन-प्रवर्धन लेल टेलिविजन, आकाशवाणी तथा प्रिन्ट मिडिया आदि सँ समुचित प्रचार कैल जाय। होलिका दहन समारोह केँ राजकीय समारोहक दर्जा भेटय। एहि अवसर पर आबि रहल पर्यटक लेल समुचित विश्राम स्थल आदिक निर्माण कैल जाय। ऐतिहासिक स्मृति लेल संग्रहालय केर निर्माण संग अन्य-अन्य सूचना देबाक लेल एकटा राज्यक निकाय स्थापित कैल जाय। पूरे राष्ट्रीय-अन्तर्राष्ट्रीय स्तरपर एहि स्थलक विषय मे बेसी सँ बेसी लोक केँ जानकारी करेला सँ पर्यटन संभावना बढबाक संग-संग एहि क्षेत्रक आर्थिक विकास सेहो वृद्धि होयत ई निश्चित अछि।


text:
मशहूर विद्वान... इतिहासकार रामशरण शर्मा जी आब हमरा बीच नहि रहलाह. शर्माजी पिछला किछ दिन सं बीमार चलि रहल छलखिन्ह.
92 साल केर रामशरण जीक निधन पटना केर एकटा अस्पताल मे भेलन्हि. पांच दिन पहिने तबियत काफी बिगड़ि जाए के बाद हुनका अस्पताल मे
भर्ती कराएल गेल छलन्हि.
शनिदिन राति के साढ़े दस बजे ओ आखिरी सांस लेलखिन्ह.
हिनकर जन्म 1 सितंबर 1920 मे अपन मिथिलाक बेगूसराय जिलाक बरौनी मे भेल छलन्हि.
रामशरण जी दिल्ली विश्वविद्यालय मे इतिहास के प्रोफेसर छलखिन्ह.
ओ भारतीय ऐतिहासिक अनुसंधान परिषद (आईसीएचआर) के संस्थापक रहि चुकल छथिन्ह.


text:
लघुकथा
– रूबी झा
दहेज के मूल अर्थ बिसैर हम मिथिलावासी बेटा केँ बरद-महिस जेकाँ अपन दाम लगबैत छी। बेटा केँ बाप बेचैय छथि आ बेटी केँ बाप खरीदैत छथि। ई घृणीत कार्य सब सँ बेसी हमर सबहक ब्राह्मण समाज में होइत अछि। वर केँ दहेज जतेक देल गेल ओहि हिसाबे कनियाँ केँ नुवा, गहना, लहठी आ भार-दौर आबैय छैन। अन्नपूर्णा आ अंजू दुनू एके टोल केर बेटी छलैथि। अन्नपूर्णा के पिताजी पाँच लाख हुनक विवाह में दहेज गिनने रहथिन्ह आ अंजू के पिताजी एकावन हजार। एके दिन दुनू के विवाह भेल रहैन आ संगे-संगे फूल लोढी करय सेहो जाय छलैथि। और भरि गामक संगी-बहिना सब सेहो रहैय छलखिन्ह। अन्नपूर्णा के नुवा, गहना सब बहुत महंगा-मंहगा आयल रहैन। अंजू केँ कने दब । दुनू संगी जे बाट में गप्प करैई छलैथि तेकर आंशिक रूप हम एतय अहाँ सब लग राखि रहल छी।
अन्नपूर्णा – (अंजू सँ) गै बहिना, एतेक दब छीछलौआ पोलिस्टर नुवा तोहर सास ससूर केना क भैजलकौयै, आ देखहिन त गहना, एक त किछु देलकौवे नहि आ जे देबो केलकौवे से केहेन हलुका-फलुका टीन-टप्पर सन। लहठी देखहिन तँ चारिये दिन में केहेन भरछि गेलौवे। तोरा सास-ससूर केँ लाज नैह भेलैय एहेन साँठैत? आ देखहीन तँ हमर सब किछु।
अंजू – (अन्नपूर्णा सँ मन बहुत भारी कय) गै बहिना! से नहि बुझैय छहिन, तोहर बाबू जी पाँच लाख गनलखुन्हे आ हमर बाबू जी एकावन हजार, जतेक गुड़ देबहीन ततेक नें मधुर हेतौक मिठाई। अपना घर सँ वरक बाप थोड़े ना खर्चा करतैक। बल्कि ओहि में सँ कपचि कय घरो केर कैकटा बेगरता शांत क लैय छैक।
जतेक संगी बहिना रहैथि सब कियो मिलिकय अंजू केर बात में हाँ में हाँ करैय लगलीह।
पाठक सब ई कथा पढि अहाँ सब आय सँ बीस-बाईस साल पीछा जाय केँ सोचब। आय कि होयत एहि एकावन हजार में, वर त छोड़ि दियौक बरदो नहि भेटत एहि दाम में।


text:
पेरिस। मैथिली जिन्दाबाद!!
फ्रांस मे 16म सदी मे कैल कतेको रास भविष्यवाणी कएनिहार नास्त्रेदमस केर एक आरो भविष्यवाणीक सच होयबाक समय आबि गेल अछि। नास्त्रेदमस 16म शताब्दी मे प्रथम विश्वयुद्ध, द्वितीय विश्वयुद्ध, नेपोलियन केर साम्राज्य समेत तमाम भविष्यवाणी केने छलाह, जे सच साबित भेल अछि।
ओ 21म शताब्दी मे तेसर विश्वयुद्ध केर भविष्यवाणी केने छथि, जेकर उद्गम ओ मेसोपेटामिया (आधुनिक इराक-सीरिया) केँ कहने छलाह। नास्त्रेदमस केर भविष्यवाणीक मुताबिक मेसोपेटामिया केर पवित्र भूमि सँ ईश्वर केर तेसर विरोधी केर उत्थानक बात कहल गेल छल, जे एखन धरि आईएसआईएस केर रूप मे सच होइत नजर आबि रहल अछि।
ई नास्त्रेदमस केर भविष्यवाणी छल, जे कहने छलाह कि नेपोलियन और हिटलर जेहेन ईश्वरविरोधी दुनियाक बड़ पैघ भाग मे खून बहाओत। भेलो तहिना। नेपोलियन समूचा यूरोप मे मारकाट मचेलक और फ्रांस केर साम्राज्य केँ विस्तार देलक। तहिना हिटलर सेहो दुनिया संग व्यवहार केलक। आब आईएसआईएस केर रूप मे तीसरे सबसँ पैघ ईश्वर विरोधी केर उद्भव भऽ चुकल अछि। नास्त्रेदमस केर भविष्यवाणीक अगर इतिहासकार और विशेषज्ञ केर नजरि सँ देखी, तँ नास्त्रेदमस तृतीय विश्वयुद्ध केर संभावित समय 2042 बतौलनि अछि, जखन कि ओहि सँ 27 साल पहिले ईश्वर केर एहि शक्तिशाली विरोधी (आईएसआईएस) बढ़िकय सोझाँ आबि गेल अछि।
नास्त्रेदमस केर भविष्यवाणी केँ लऽ कय चलयवाली एक वेबसाइट पर दावा कैल गेल अछि जे तृतीय विश्वयुद्ध सँ पहिले पूरा दुनिया बड़का मारिकाटि देखत, जे 27 साल धरि चलत। ताहि हिसाब सँ साल 2015 टा ओ समय थीक। और दुर्योग देखू जे आईएसआईएस अही साल दुनिया पर कब्जा केर अपन साजिश पेश केलक अछि, जाहि मे यूरोप, एशिया और अफ्रीका केर पैघ हिस्सा पर कब्जा करबाक रणनीति केँ बतायल गेल अछि।
नास्त्रेदमस केर भविष्यवाणी केर बारे मे वेबसाइट द्वारा कहल गेल अछि जे नास्त्रेदमस ओहि शैतानी शक्ति केर प्रतीक कारी रंग केर कहने छलाह, और आईएसआईएस केर झंडाक रंग सेहो कारिये अछि। ओतहि ओकर लड़ाका सेहो कारी पोशाक पहिरने नजरि अबैत अछि। फिलहाल आईएसआईएस दुनियाक सबसँ ताकतवर और अमीर आतंकी संगठन थीक।
(स्रोत: आइबीएन समाचार)


text:
मिथिला केर विषय मे वृहद विष्णु पुराण केर मिथिला-माहात्म्य खंड मे कहल गेल अछि जे गंगा सं हिमालय मध्य 15 नदी युक्त परम पवित्र तीरभुक्ति (तिरहुत) स्थित अछि. तीरभुक्ति मिथिला सीता केर धरती निमिकानन अछि, ज्ञान केर क्षेत्र आ कृपापीठ अछि. मिथिला निष्पापा आ निरपेक्षा अछि जे भगवान राम कें आनंद प्रदान करैत अछि आ मंगलदायिनी अछि. श्रीसावित्री तथा श्रीगौरी सन देव-शक्ति केर जन्म धरती मिथिला अछि. स्वयं सर्वेश्वरेश्वरी श्रीसीता जी केर जन्मभूमि मिथिला मे समुचित आचरण सं समस्त सिद्धि प्राप्त होइत अछि.
वृहद विष्णु पुराण मे मिथिला केर 12 नाम (Mithila Ke Prachin naam) उल्लिखित अछि. एतय देखल जा सकैत अछि-
मिथिला तैरभुक्तिश्च वैदेही नैमिका नाम्।
ज्ञानशीलम् कृपापीठं स्वर्णालांगल पद्धति:॥
जानकी जन्मभूमिश्च निरपेक्षा निकल्मष।
रामानन्दकरी विश्वभावनी नित्य मंगला:॥
इति द्वादश नामानि मिथिलाया:!!
मिथिला केर 12 प्राचीन आ प्रचलित नाम (Mithila Ke Prachin naam) एतय देखल जा सकैछ:
1. मिथिला
2. तिरभुक्ति (तिरहुत)
3. वैदेही (विदेह)
4. नैमिकानन
5. ज्ञानशील
6. कृपापीठ
7. स्वर्णालांगल
8. जानकीजन्मभूमि
9. निरपेक्षा विकल्मष
10.रामानन्दकरी
11.विश्वभावनी
12.नित्यमंगला
(जारी)
Tags: आलेख


text:
एहि सँ पहिने सीएम नीतीश कुमार पूर्व निर्धारित कार्यक्रम के अनुसार बेसरवाटी पंचायत स्थित आईटीआई कॉलेज केर लोकार्पण लेल पहुंचला। ओता ओ कॉलेज परिसर म' पौधरोपण केलन्हि आर 4 . 5 करोड़ केँ लागत सँ बनल आईटीआई कॉलेज के लोकार्पण केलन्हि।
नीतीश कुमार सात निश्चय यात्रा कार्यक्रम के तहत कैल्ह बुधवार राति किशनगंज पहुंच गेल छलाह। आईटीआई कॉलेज केर लोकार्पण के बाद सीएम बगले म' 34 करोड़ केर लागत सँ बैन रहल पॉलिटेक्निक कॉलेज केर निरीक्षण करैत छात्रावास केर व्यवस्था करबाक निर्देश देलन्हि। संगहि आईटीआई कॉलेज म' रोजगारमुखी कार्यक्रम प्रशिक्षण प्रारंभ करबाक सेहो निर्देश देलन्हि।
सीएम किशनगंज रूईघासा मैदान म' चेतना सभा क' संबोधित करैत बहुतो रास महत्वपूर्ण भवन सभक उद्घाटन के बाद सात निश्चय कार्यक्रम केर प्रगति केँ समीक्षात्मक बैठक के बाद पूणिॅया लेल प्रस्थान केलन्हि।
एहि मौका पर बिहार उर्जा मंत्री विजेन्द्र यादव ,स्थानीय विधायक नौशाद आलम ,बिहार अल्पसंख्यक कल्याण विभाग केँ मुख्य सचिव अमीर सुहानी, श्रम विभाग केँ मुख्य सचिव दीपक कुमार सिंह, डीएम पंकज दीक्षित ,एसपी राजीव मिश्रा, डीएसपी ललन पाण्डेय , ठाकुरगंज थानाध्यक्ष आर के तिवारी , गलगलिया थानाध्यक्ष अरविंद कुमार ,पोठिया थानाध्यक्ष मनु प्रसाद सहित जदयू कार्यकर्ता सभ उपस्थित छलाह।


text:
मिथिला क विकास लेल सब क्षेत्रक लोक अपन अपन स्तर स प्रयास क रहल छथि। विकासक मामला मे पछुआ गेल मिथिला क दर्द सब मैथिलक शरीर मे बराबर भ रहल अछि। मैथिलीक प्रसिद्ध फिल्मकार मुरलीधर क कहब अछि जे विकास जमीन स कटि कए नहि, बल्कि जमीन पर जा कए भ सकैत अछि। हुनक एहि विचार कए बिना कोनो संपादन केने अहां सब लेल प्रस्तुत क रहल छी।
केओ मुंबई केओ दिल्ली केओ पंजाब,परवल आ देशक अन्य भाग सों मिथिला प्रेमी सब आवाज़ उठा रहल छैथ, जे मिथिलाराज बनना चाही, केओ कहैछैथ मिथिला राज लईये क छोड़बैन्ह. मुदा हमरा विचार सों समादे दही नैहि जन्मय (जमय) छैक ताहि लेल जोरन देबयटा परे छैक. ई त ऐना भेल जे घमासान लड़ाई मचल छैक सरहद पर आ फटक्का फोड़य छी गाम में. राज चाही बिहार में आ संस्था खोलने छी = मुंबई / गुजरात / दिल्ली / कोलकाता में. इतिहास गवाह छैक आई धैर जतेक राज्यक स्थापना भेल अछि ताहि में बहुतो के अप्पन प्राणक आहुति देब पडलयन तहन जा क सफलता भेटलैक अछि, गोरखालैंड, तेलंगानाक स्थिति आइंखक आगू अहि, भारत के आर दोसरो भाग में कतेक संघर्ष भ रहल छैक कतेक लोक आत्मदाह केलक कतेक गोली लाठी खा क अपना प्राणक आहुति देलक मुदा स्थिति जस के तस. भगवती नैह चाहैथ जे मिथिलांचल में एहन स्थितिक सर्जना होइक. मैथिली भाषा , मैथिलि संस्कृतिक जे ह्रास भ रहल छैक तेकर जिम्मेदार के? मैथिली भाषा/ मैथिली संस्कृति एखन अति संकट ग्रस्त अछि एक त दोसर आंचलिक भाषा (बोली) कए घुस-पैठ दोसर मैथिली भाषा क लोक मात्र ब्राह्मणक भाषा बुझैत छैक से किये ? जनगणना काल में गैर ब्राह्मण अप्पन मातृ भाषा हिंदी लिखबय छैथ से किया? अहि विषय पर मिथिला राज के नाम पर ढोल पीट वला झंडावरदार सब के चाईक आ संज्ञान में छैन्ह?. सबस पैघ मुद्दा जे जे मिथिला राज चाही त किएक, केकरा लेल केकरा द्वारा..? मिथिलाक युवक सब पलायन क रहल अछि होनहार विद्यार्थी सबके अप्पन गाम घर छोइड क बनवास लेव लेल मजबूर होम पैड रहल छैक अशिक्षा , बेरोज़गारी , रोग , भूख स्वास्थ्य के समस्या , मिथिलांचलक परिचय होइत छलैक दही, माछ , पान , मखान आ तिलकोरक पात सों मुदा महिषक थन सुखा गेल, माछ चैढ गेल गाछ पर, बारी मुका पानक पात मौला गेल, मखान अहि मचान पर, तिलकोरक पात सुखा गेल। लोकक दरवज्जा पर सों महिस, गाय, बकरी पठरु सब हेरा गेल, जलचर सुखा गेल अहांके माछ अबैया आंध्रा सों, तरकारी अबैया बर्धमान (बंगाल) सों, अडिया करिकवा छागर (खस्सी) अबैया राजस्थान सों जों अहाँ सब किछ खाई छी त भैंस पोसय किया नैह छी , मुर्गा मान्छ पालय किया नैह छी ? हिनका सबके मिथिला राज चाही…. ओ जमाना गेल जे दलानक खाट पर बैस क तमाकुल चुना रहल छी, तास फेटा रहल अछि ,भांग घोटा रहल अछि, खेत बटायदार करैया अधा अन्न आँगन में पंहुचा जैत छल आब ओ सब किछ स्वयं करब तखने जीवित रहब बहुत दिन परजीवी रहलों आब जमाना संगे चलवाक प्रयास करू. हिनका सबके मिथिला राज चाही….. व्यथा एतब्या नैह अछि गामक कृषक सबहक सहयोगी सेहो किछ बेसी पाई कम्या दुआरे पंजाब चल गेल आश्चर्य होइया, पंजाब में 8 घंटा के बदले 24 सों घंटा काज करए परैत छैन्ह खेते में रह लेल खोपरी बना देत छैन्ह, तैयो खुश छैथ. राइत क खेतक मालिक सरदार सब दारु हफिंग खा क अबै छैन्ह आ मारबो पिटबो करै छैन्ह मुदा तैयो खुश। मुदा अपना गाम में रही 8 घंटा ड्युटी क परिवार संगे रहब से नैह. गाम मे युवा सबहक अकाल भ गेल छैक अप्पन जमीन जथा बटैया लगा क केवाड में एक सेरक ताला मायर क मुंबई चल जेता दरवानी करए, दिल्ली में तरकारी बेचता, कोलकाता मे भंसियाक (महराज) काज करताह, बर्तन मलता, गाडी धुलाई करता परन्तु अपना गाम मे रही अपना जमीन पर अप्पन पसीना नैह बहेता… अहि विषय पर मिथिलाक बुद्धिजीवी विद्वान सबकए एक छत्ता तर मे आब पड़तैन्ह. चाहे ओ कोनो समुदाय सों होइथ. हम मिथिला समाजक लोक सब सों पूछ चाहबैन्ह आ कहए चाहबैन्ह जे एहन स्थिति केर सृजना भेल कोना? आ एकर निवारण कोना होएत ताहि पर मंथन चिंतन केनाई अति आवश्यक अछि…पहिने घर दुरुस्त करू/ गाम दुरुस्त करू/ पंचायेत/क्षेत्र/ जिल्ला/ गरीबी कुपोषण,अशिक्षा, पर्यावरण, समाज में सुख, समृद्धि कोना पसरत जाही मिथिला में अप्पन भाषा , अपना संस्कृति के अवहेलना भ रहल अछि अहि सबके प्रतिष्ठित करू पहिने घर मजबूत करू अहि चिंता जनक स्थिति पर ध्यान केन्द्रित केनाई आवश्यक छैक नैह की मिथिला राज पर…. अहि मिथिलांचल धरती कहियो सोन चिरय कहावैत छल मुदा अहि समाजक गद्दार बइमान सब मिल क ओही सोन चिरय के पैंख नोइच नोइच क लहू लहुहान क देलकय आब मात्र एक्केटा उपाय अछि, अप्पन खून पसीना रूपी मेहनत के मलहम बना क ओही सोन चिरय के घाऊ पर लगा क सोन चिरय के ठीक करी दुरुस्त करी आ ओही सोन चिरय के आकाश में परवान चढ़हैत देखी जाहि सों ई मिथिलाक पावन धरती फेर सों सोन चिरय कहावय .. जय मैथिलि जय मिथिला…”‘.स्वर्ग सन मिथिला धाम अप्पन गाम स्वर्ग नाचे धरती पर..सांझ खान सोहर के तान पराती भोर भिसर.”…. जे मैथीली


text:
1. ओहि समयक बीचो-बीच
जखन भोरक मुँह पर सँ
उठबैत अछि घोघ सुरुज आ
देखनगर होइत अछि अन्तिम साँस लैत एकटा राति
तखन अहाँक घुरि अयबाक बाट तकैत
प्रायः निसभेर होइत अछि समय
आ एहि मातल समयक बीच
नै अहाँ मातैत छी हमरा मे,
आ ने हम अहाँ मे,
अपन-अपन समय केँ मोन पाड़ैत हमरालोकनि
हेरा जाइत छी एहि अकादारुण समय मे
आ ओम्हर
ठीक एहने सन समय मे
कियो मातल रहैत अछि
अपन अभिमान भरल राज-हँस्सी मे
जखन कि ओकरा पोछबाक छलैक
सहस्त्रों लोकक नोर आ
अनबाक छलैक घनेरो फुफरी पड़ल ठोर पर
कम सँ कम एकटा टटायलो हँस्सी,
एहि ओधबाध भेल समय मे
अनिश्चित तृप्तिक छुच्छ इच्छा सँ आप्लावित भेल लोकक
आ राजसत्ताक कुटिल सिंहासनक पौआ सँ
बहराइत कठहँस्सीक' निर्मम संदेशक बीच
हमर आदिम इच्छा अहाँके मोन पाड़ैत
कहय चाहैत अछि जे
आब बड्ड अबेर भेल
घुरि आउ पुनः एक बेर
कि आब हमरालोकनिक चीत्कारक बेर तुलायल अछि
कि फुफरी पड़ल ठोर पर आब
हँसबाक लेल प्राण अकुलायल अछि...
2. पिता
हबोढेकार भेल हमर जिनगीक त्रिज्या जखन वक्र बनि
नहि अरजि पबैत अछि कोनो वृतक क्षेत्रफल हमरा लेल
तखन ओहि वृतक केन्द्रबिन्दु बनि, त्रिज्या केँ सोझ करैत
एकटा नमहर परिधि बनि अभरि जाइत छथि पिता
अप्पन गम्भीर अभयदानी मुखमुद्राक संग,
पिता हमर नै भेटैत छथि कोनो खुरपीक बेंट सँ
ठेल्ला पड़ल हाथक भकभक्की मे,
आ ने ओ भेटि सकैत छथि
कोनो पझायल मोनक स्मृति मे तेना
जेना निशाभाग राति मे गाछ सँ
अस्थिरे-अस्थिरे झरल धरतीक छाती पर
भेटैत अछि भोरे-भोर अलसायल सिंगारहार,
कातिकक रातिक घनघोर बरखाक मे
हमरा पैरक नीचाँ दाहबोह भेल धरती पर
एसगर भीजैत हमरा माथ परहक छत्ता जकाँ तानल छथि पिता
हमर एकांतक सृजनधर्मी पीड़ा आ
हमरा कविताक खुट मे बान्हल रैजकीक’ संगीत मे


text:
प्राप्त खबैर केँ मुताबिक पुलिसक हाथ लागल शातिर सभमे दू शातिर किछु दिन पहिने जेल सँ निकलल अछि। जेल सँ निकलबाक बाद सभ कियो संगठित भ' चोरी करबाक प्लान बनेलक। गिरफ्त मे आयल अनुभव झा बिरौल थाना क्षेत्रक साहो पड़ी गाम निवासी गंगा झा केँ पुत्र छथि। ओ फिलहाल लहेरियासराय थाना क्षेत्रक बलभद्रपुर मोहल्ला स्थित पोखरभिड़ा लग किराया केँ मकान मे रहैत छथि। ओतैय दोसर रामचंद्र लालदेव बहादुरपुर थाना क्षेत्रक टग्ही गाम निवासी सुरेश लालदेव केँ पुत्र छथि। जखनकि तेसर केशव सहनी बहादुरपुर थाना क्षेत्रक बहादुरपुर गाम निवासी लालबाबू सहनी केँ पुत्र छथि।
एएसपी दिलनवाज अहमद कहलनि कि अनुभव झा एहिसँ पहिनो मोटरसाइकिल चोरी करबाक मामला मे जेल जा चुकल छथि। ओतैय विशनपुर थाना क्षेत्र सँ बरामद शराब मामला मे केशव सहनी क' गिरफ्तार कायल गेल अछि। ई दुनू किछु पहिने सँ निकलल छल। लहेरियासराय थाना क्षेत्रक अभंडा मोहल्ला निवासी राजकुमार राय केँ पुत्र हनुमान राय फरार बताओल जे रहल अछि। ओनाकि, हुनक घर सँ चोरीक दू मोटरसाइकिल आओर एक साइकिल बरामद भेल अछि। प्राप्त खबैर केँ मुताबिक हनुमान फिलहाल दिल्ली मे छथि। हुनकर पिता केँ हिरासत मे ल' लेल गेल अछि। एहि बातक खबैर भेटला पर हनुमान दरभंगा आबैय लेल ट्रेन पकैड़ लेना छथि। एहि छापामारी मे लहेरियासराय थानाध्यक्ष आरके शर्मा, बेंता ओपी प्रभारी आशुतोष झा, बहादुरपुर थानाध्यक्ष आरएन सिंह, सोनकी ओपी प्रभारी धर्मपाल सहित कैको पुलिस पदाधिकारी शामिल छलैथ।


text:
समसामयिक चर्चा
– प्रवीण नारायण चौधरी
साओन मासक महत्ता कि सब छैक
चूँकि मधुश्रावणी हालहि बीतल अछि, एहि सन्दर्भक कतेको चर्चा एखन बड जोर पर अछि… खास कय केँ ‘टेमी-प्रथा’। कतेको भारी-भरकम विद्वान् लोकनि काफी तर्क-वितर्क आ कुतर्को करैत देखाइत छथि, कतेको लोक टेमी प्रथा स्त्री अधिकार पर घात देखैत छथि, किछु लोक एकरा अत्याचार मानि बन्द कय देबाक वकालत करैत छथि, किछु औचित्य स्थापित करबाक लेल कारण तकैत देखाइत छथि, सहज आ स्वभाव सँ परम्परा प्रति समर्थन रखनिहार लोक शीतल टेमी – यानि कि जरैत टेमीक बदला मे नवविवाहिता पबनैतिनक ठेहुन पर चन्दन लगेबाक वकालत कय रहला अछि… आदि-आदि अनेकों बात हरेक साल ‘मधुश्रावणी’ केर अवसर पर सामाजिक संजाल मे किछु बेसिये चर्चा मे देखैत आबि रहल छी। से लगभग १० वर्ष सँ देखैत आबि रहल छी। एहनो कियो क्रान्तिवीर जन्म लीतय जे कोनो एकटा नीति केँ सर्वमान्य बना सकितय, परम्परा केँ बदलि सकितय, से चमत्कार त एखन धरि देखय लेल नहि भेटल। लेकिन चर्चा जोर-शोर सँ होइत छैक, प्रभावित त जरूर हम सब कियो भऽ जाइत छी। कोनो ऐतिहासिकता वा प्रासंगिकता आदि केँ वर्णन करयवला लिखित सामग्रीक सन्दर्भ जँ भेटितय तँ निश्चित एतेक विवाद नहि होइतय, एकर अभाव मे अन्दाजी पंचे डेढ सय वला दावी बेसी लोक करैत छथि, जिनका जे मोन मे आयल से लाठी भँजैत छथि।
एक सामान्य समझ अनुसार मधुश्रावणी पाबनि
– एक नवविवाहिता अहिबाती द्वारा अपन सोहाग-भाग लेल मनायल जायवला पाबनि छी।
– एहि पाबनि मे नाग देवताक विशेष पूजा-अर्चना कयल जाइत छन्हि। बिसहरा देवी महादेवक बेटी मानल गेल छथिन आर किंवदन्ति यैह छैक जे सावन मास मे हिनकर आराधना सँ अहिबाती लोकनिक सोहाग-भाग बढैत छन्हि।
– बिसहराक संग-संग गौरीक पूजा सेहो विशेष ध्यान सँ कयल जाइत छन्हि। साठि माता केँ प्रसाद अर्पण करैत साढि देवीक विशेष पूजा सेहो एहि पाबनि मे कयल जाइत छन्हि।
– एहि पाबनि मे जे कथा कहल जाइत छैक ताहि मुताबिक महादेवक बेटी छलखिन ‘लिली’, जिनकर विवाह सगर राजाक बेटा बरिसी संग भेल छलन्हि। बरिसी आ चनाय भाय छलाह। एहि मे ईहो प्रसंग छैक जे बरिसीक एक विवाह पहिने एक राजकुमारी दइ संग भेल छलन्हि। एहि दुइ पत्नीक बीच हुनका लोकनिक अपन कर्मगति अनुसार सोहाग आ भाग केर बँटवाराक प्रेरणादायी कथा-गाथा सब पबनैतिन केँ सुनायल जाइत छन्हि। ‘बिनी’ नामक जे संकल्प पबनैतिन एहि पाबनि मे विशेष रूप सँ लैत छथिन ताहि मे सेहो मोटामोटी सोहाग आ भाग केर प्राप्ति लेल एक विशेष प्रकारक प्रार्थनाक भाव रहैत छैक। आर, एकर दायित्व बिसहरा देवी पर रहैत छन्हि। समग्र मे महादेव आ हुनकर समस्त परिवारक कथा-भूमिका एहि पाबनि मे जुड़ल अछि। अनेकों तरहक लोककथा-गाथा सहित पबनैतिन केँ विवाहित गृहस्थ आश्रमक जीवन केना नीक सँ बितायब, एकरा लेल एक तरहक प्रशिक्षण देल जाइत अछि।
– एम्हर पबनैतिन द्वारा १३ दिन या १४ दिन केर पाबनि अबधि सफलतापूर्वक पूरा कयलाक बाद अन्तिम दिन मे पबनैतिनक सोहाग आ भाग (भाग्य) केर प्रत्यक्ष परीक्षा करैत स्त्रीगण समाज द्वारा पबनैतिन केँ टेमी सँ ठेहुन पर पकायल जाइत छन्हि आर ई देखल जाइत छैक जे हिनका कतेक फोका भेलनि, कहल जाइत छैक जे जिनका जतेक फोका भेल ओ ओतेक सोहाग-भाग वाली हेती। ओहि पबनैतिनक फोकाक अवस्था गुणे स्त्रीगण समाज हुनकर ओतबे प्रशंसा-सराहना करैत छथि।
– एकटा विशेष अवस्था ईहो होइत छैक जे यथासंभव ई पाबनि पतिक संग-संग पबनैतिन पूजैत छथि। पति जँ उपस्थित छथि तँ बेसी नीक, जँ नहि छथि तैयो कोनो बात नहि।
एम्हर दोसर दिश साओन मासक महत्व आ महादेव केर विशेष पूजा-अर्चनाक स्थिति सर्वविदिते अछि। एहि मास मे सब कियो देवाधिदेव महादेव केँ अपन-अपन तरह सँ प्रसन्न करबाक प्रयास करैत छथि।
अनिरुद्ध जोशी शतायू जीक एक आलेख सँ सावन मासक महत्व केँ निम्न तरहें बुझला सँ हमहुँ सब काफी लाभान्वित होइत छी –
१. सत्संग केर महत्व : श्रावण शब्द श्रवण सँ बनल अछि जेकर अर्थ छैक सुननाय। अर्थात् सुनिकर धर्म केँ बुझनाय। एहि माह मे सत्संग केर महत्व छैक। एहि माह मे पतझड़ सँ मुरझायल प्रकृति पुनर्जन्म लैत अछि।
२. व्रत केर प्रारंभ : श्रावण माह सँ व्रत और साधना केर चारि माह अर्थात् चातुर्मास प्रारंभ होइत छैक। ई ४ माह थिक – श्रावण, भाद्रपद, आश्विन और कार्तिक। पौराणिक कथा केर अनुसार देवी सती द्वारा अपन दोसर जन्म मे शिव केँ प्राप्त करबाक लेल युवावस्था मे श्रावण महीना मे निराहार रहिकय कठोर व्रत कयल गेल छल आर हुनका प्रसन्न कय केँ विवाह भेल छलन्हि। ताहि लेल सेहो एहि मासक विशेष महत्व छैक।
३. संपूर्ण मास व्रत रखैत अछि : श्रावण मास मे सिर्फ सावन सोमवारिये टा नहि अपितु संपूर्ण मासे व्रत राखल जाइत अछि। जाहि तरहें गुड फ्राइडे केँ पहिने ईसाइ लोकनि ४० दिनक उपवास चलैत छल आर जेना इस्लाम मे रमजानक महीना मे रोजा (उपवास) राखल जाइत अछि तहिना हिन्दू धर्म मे श्रावण मास केँ पवित्र और व्रत राखयवला महीना मानल गेल अछि। पूरा श्रावण मास मे निराहारी या फलाहारी रहबाक हिदायत देल गेल अछि। एहि मास मे शास्त्र अनुसार टा व्रत केर पालन करबाक चाही। मन सँ या मनमाना व्रत सभ सँ दूर रहबाक चाही। संपूर्ण मास नहि राखि सकैत छी तँ सोम दिन सहित किछु खास दिनक व्रत जरूर पाल करू।
४. व्रत केर नियम : श्रावण मास मे दूध, शक्कर, दही, तेल, बैंगन, पत्तेदार सब्जियां, नमकीन या मसालेदार भोजन, मिठाई, सुपारी, मांस और मदिरा का सेवन नहि कयल जाइछ। एहि दौरान केस आर नह नहि कटेबाक चाही। श्रावण मास मे यात्रा, सहवास, वार्ता, भोजन आदि त्यागिकय नियमपूर्वक व्रत रखबाक चाही तखनहि एकर फल भेटैत अछि। दिन मे फलाहार लेनाय और राति केँ सिर्फ पानि पीबाक चाही।
जिनकर शारीरिक स्थिति ठीक नहि हो ओ लोकनि व्रत करय सँ उत्तेजना बढ़त और व्रत रखला पर व्रत भंग होयबाक संभावना रहत से सोचि-बुझि व्रत नहि करथि। रजस्वला स्त्री, जरूरी यात्रा या युद्ध केर हालात मे सेहो व्रत नहि रखबाक चाही। एहि व्रत केँ रखबाक तीन कारण छैक, पहिल दैहिक, दोसर मानसिक और तेसर आत्मिक रूप सँ शुद्ध भऽ कय पुर्नजीवन प्राप्त करब एवं आध्यात्मिक रूप सँ मजबूत होयब। एहि सँ काया निरोगी भऽ जाइत छैक।
५. उपाकर्म करब : श्रावण मास मे श्रावणी उपाकर्म करबाक महत्व सेहो छैक। ई कर्म कोनो आश्रम, जंगल या नदीक किनार पर कोनो संन्यासी जेकाँ रहिकय संपूर्ण कयल जाइत छैक। श्रावणी उपाकर्म केर ३ पक्ष छैक – प्रायश्चित संकल्प, संस्कार और स्वाध्याय। पूरे मास कोनो नदी केर किनार कोनो गुरु केर सान्निध्य मे रहिकय श्रावणी उपाकर्म करबाक चाही।
६. एहि मास केर व्रत-त्योहार : एहि मास मे सोमवार, गणेश चतुर्थी, मंगला गौरी व्रत, मौना पंचमी, कामिका एकादशी, ऋषि पंचमी, १२वीं केँ हिंडोला व्रत, हरियाली अमावस्या, विनायक चतुर्थी, नाग पंचमी, पुत्रदा एकादशी, त्रयोदशी, वरा लक्ष्मी व्रत, नराली पूर्णिमा, श्रावणी पूर्णिमा, शिव चतुर्दशी और रक्षा बंधन आदि पवित्र दिन अबैत छैक।
७. तीन तरह केर व्रत : पुराण और शास्त्र सभक अनुसार सोमवारी केर व्रत ३ तरहक होइत छैक – सावन सोमवारी, सोलह सोमवारी और सोम प्रदोष। हालांकि महिला लोकनि लेल सावन सोमवारी केर व्रत विधि का उल्लेख भेटैत अछि। हुनका लोकनि केँ एहि विधि मुताबिक व्रत रखबाक छूट छन्हि।
शिवपुराण केर अनुसार जाहि कामना सँ कियो एहि मासक सोमवारीक व्रत करैत अछि, ओकर ओ कामना अवश्य एवं अतिशीघ्र पूरा भऽ जाइत छैक। जेकरा १६ सोमवारी व्रत करबाक छैक, ओहो सावनक पहिल सोमवारी सँ व्रत करबाक शुरुआत कय सकैत अछि। एहि मास मे भगवान शिव केर बेलपत्र सँ पूजा करनाय श्रेष्ठ एवं शुभ फलदायक छैक।
८. यदि संपूर्ण माह व्रत रखबाक हो तँ कि करबाक चाही?
पूर्ण श्रावण कय रहल छी तऽ एहि दौरान फर्श पर सुतबाक और सूर्योदय सँ पहिनहि उठनाय बहुत शुभ मानल जाइत छैक। उठलाक बाद नीक सँ स्नान करब आर अधिकतर समय मौन रहबाक प्रयास करब। दिन मे फलाहार लेब, राति केँ सिर्फ पानि पियब। एहि व्रत मे दूध, शकर, दही, तेल, बैंगन, पत्ता वला सब्जी, नमकीन या मसालेदार भोजन, मिठाई, सुपारी, मांस और मदिरा केर सेवन नहि कयल जाइछ। श्रावण मे पत्ता वला सब्जी यथा पालक, साग इत्यादि त्याग कय देल जाइछ। एहि दौरान दाढ़ी नहि बनेबाक चाही, केस और नहो नहि कटबाक चाही। इष्टदेव केर मंत्र केर मौन जप करबाक चाही, हुनक ध्यान करबाक चाही, हुनकर कथा सब सुनबाक चाही और हुनकर पूजा करबाक चाही।
९. एहि तरहक व्रत रखनाय वर्जित अछि : अधिकतर लोक दुइ समय खूब फरियाली खा कय उपवास करैत अछि। किछु लोक एक समय टा भोजन करैत अछि। किछु लोक तऽ अपनहि मन सँ नियम बना लैत अछि और फेर उपवास करैत अछि। ईहो देखल गेलैक अछि जे किछु लोक चप्पल पहिरनाय छोड़ि दैत अछि लेकिन गारि पढनाय नहि! जखन कि व्रत मे यात्रा, सहवास, वार्ता, भोजन आदि त्यागिकय नियमपूर्वक व्रत रखबाक चाही तखनहि ओकर फल भेटैत छैक। हालांकि उपवास मे कतेको लोक साबूदाना केर खीर, फलाहार या राजगिराक रोटी और भिंडीक सब्जी खूब ठूसिकय खा लैत अछि। एहि तरहक उपवास सँ कोन लाभ भेटत? उपवास या व्रत केर शास्त्र मे उल्लेखित नियमक पालन करब तखनहि त लाभ भेटत।
१०. शिव केँ जलाभिषेक केर फल : श्रावण मास केँ मासोत्तम मास कहल जाइत छैक। श्रवण नक्षत्र तथा सोमवार सँ भगवान शिव शंकर केर गहींर संबंध छन्हि। एहि मास मे भगवान शिव और प्रकृति अनेक लीला रचैत छथिन। कहैत छैक जे जखन समुद्र मंथन सँ निकलल हलाहल विष केँ भगवान शंकर पीबिकय ओकरा कंठ मे अवरुद्ध कय देलखिन तखन ओहि सँ उत्पन्न ताप-तपन केँ शांत करबाक लेल देवता लोकनि हुनकर जलाभिषेक एहि मास मे कएने रहथि। ताहि लेल ई मास मे शिवलिंग या ज्योतिर्लिंग सभक दर्शन एवं जलाभिषेक कयला सँ अश्वमेघ यज्ञ केर समान फल प्राप्त करैत अछि आर शिवलोक केर गति प्राप्त करैत अछि।


text:
चुनाव आयोग आइ, शुक्रदिन 25 सितंबर, कें बिहार मे आगामी विधानसभा चुनावक तारीख केर घोषणा क’ सकैत अछि। आयोग आइ साढ़े 12 बजे एकटा प्रेस कॉन्फ्रेंस बजौने अछि आ मानल जा रहल अछि जे अहि बिच बिहार चुनावक तारीख कें ऐलान कयल जा सकैत अछि। आब एना मे बिहार कें मतदाता कें लेल ई आवश्यक अछि जे ओ ई जानकारी राखैथ जे हुनक नाम वोटर लिस्ट मे अछि आ नहि। एकरा लेल हम बताब जा रहल छी जे केना मतदाता अपन नाम वोटर लिस्ट मे चेक क’ सकता।
– सबस पहिने अहाँके चुनाव आयोगक आधिकारिक वेबसाइट https://eci.gov.in/ पर जाय परत।
– आब अहाँके सामने होम पेज खुलि क’ आयत।
– अहि पेज पर अहाँके MENU देखैत, जिप पर क्लिक केलक बाद अहाँके know you polling पर क्लिक करय परत।
– एकरा बाद अहाँके सामने एकटा फॉर्म खुलि क’ आयत अहि फॉर्म मे सभ’ जानकारि जेना नाम, उम्र जन्मतिथि भरु।
– आब सर्च कें ऑप्शन पर क्लिक करू।
– अहाँके सामने वोटर आईडी कार्ड कें स्टेटस खुलि क’ आबि जायत।


text:
मिथिलाक विकास पर लिखल गेल पत्रकार सुशांत झा क आखेख क दोसर भाग जाहि मे मुख्य रूप स मे मिथिलाक विकास मे मिथिला राज्स क भूमिका आ ओकर समग्रता पर विचार कैल गेल अछि।
सुशांत झा
एकटा प्रश्न मिथिला राज्य क निर्माण स सेहो जुड़ल अछि। मिथिला कए इलाका अप्पन दरिद्रता, विशालता, भाषाई विशिष्टता क वजह स राज्य कए दर्जा पाबै क पूरा हकदार अछि, मुदा की सिर्फ मिथिला राज्य बनि गेला स हमर भाषा क पूरा विकास भय पाओत? हम एतय राज्य बनि गेला कए बाद आर्थिक विकास कए उम्मीद त कय सकै छी, मुदा की भाषाई आ सांस्कृतिक विकास भय पाओत ? उत्तराखंड या छत्तीसगढ़ बनि गेला क बादो ओहि ठामक स्थानीय भाषा क की हाल अछि, ई एकटा शोध क विषय भ सकैत अछि। दोसक गप्प, मैथिली क एकरुपता स जुड़ल अछि। एतय मैथिल भाषी आ ओकर साहित्यकार खुद एकर जिम्मेवार छथि। दरभंगा-मधुबनी क मैथिली कए मानक बना कए हम केना पूरा मिथिला क ठेका उठबै क दावा कए सकैत छी ? एखनो दरभंगा-मधुबनी क भाषाई अहं, सहरसा-पूर्णिया आ मधेपुरा बला कए अहि आन्दोलन कए शंका क दृष्टि स देखै पर मजबूर कए रहल अछि। हमर ई माननाई अछि जे मैथिली कतौ क हुए, ओकर मूल रुप मे जाबे तक ओकरा स्वीकार नहि कयल जाएत, मिथिला आ मैथिली आन्दोलन क बहुत फायदा नहि हुअ बला।
दोसर गप फेर लिपि क अछि। की हम मिथिला राज्य बनि गेला क बादो मैथिली कए मिथिलाक्षर मे लिखि सकब ? की हम देवनागरी स मुक्त भ सकब ? की हम राष्ट्र कए मुख्यधारा स टकरेबाक साहस क सकब…आ दरभंगा-सहरसा क शहरी वर्ग क मैथिली बाजै आ लिखै कए लेल मना या प्रेरित कए सकब-ई लाख टका क प्रश्न। देखल जाए त सांस्कृतिक रुप स हमर मिथिला, बंगाल क बेसी नजदीक अछि, मुदा हमर राजनीतीक जुड़ाव हिंदी पट्टी स स्थापित कए देल गेल अछि। इतिहास क अहि आघात स मुक्ति कोना भेटत, राज्य निर्माण एकटा कदम त भ सकैत अछि, मुदा हिंदी क इन्फ्रास्ट्रक्चर हमर जनता क मजबूर कए देने अछि जे हम अपन लेखन या पाठन हिंदी में करी। हमरा ओकर लत लागि गेल अछि आ हमर भाषा सिर्फ बाजै कए भाषा बनि कय रहि गेल अछि। तखन उपाय की अछि ?
मैथिली क बारे मे किछु विज्ञ लोक स जखन चर्चा होईत अछि त कहैत छथि जे 50 या 60 क दशक मे जते मैथिली क आन्दोलन मजबूत छल ओते आब नहि। सर गंगानाथ झा, या अमरनाथ झा या उमेश मिश्र या हरिमोहन बाबू घनघोर मैथिलवादी छलाह। ओ या त अंग्रेजी मे संवाद करैत छलाह या फेर मैथिली मे। ओ हिंदी क भाषाई साम्राज्यवाद कए चीन्ह गेल छलाह- ओ उर्जा एखन कहां देखि रहल छी ?
हमर बहिन कैलिफोर्निया मे रहैत अछि। ओकरा ओतय कएटा मैथिल टकराईत छथिन्ह जे मैथिली मे गप्प करैत छथि। मुदा ई चेतना भारत मे कहां अछि ? एतय ओ हिंदी किएक बाजय लगैत छथि ? जे अपनापन ओ अमेरिका मे ताकय चाहैत छथि ओ भारत मे किएक नहि करैत छथि-एकर कोनो जवाब हमरा नहि सुझाईत अछि।
एम्हर किछु लोग बहुत एलिट भेला क बाद फेर स अपन रुट स जुड़ै क कोशिश कए रहल छथि। शायद ओ हॉलीवुड स्टार सबस प्रेरणा ल रहल होईथि। ओरकुट या फेसबुक पर मिथिला क गामक तस्वीर फेर स जागि रहल अछि। एकटा महत्वपूर्ण भूमिका मिथिला पेंटिंग क सेहो अछि। मुदा लेखन या पठन क स्तर पर एखनो लोक मैथिली स कहां जुड़ि पेला अछि? जाहि भाषा-भाषी क जनसंख्या नौ करोड़ स ऊपर हुए ओतय कोनो नीक अखबार या पत्रिका कहां देखि रहल छी। तखन त इंटरनेट के धन्यवाद देबाक चाही जे ओ एहि दिसा मे नीक काज कए रहल अछि-कारण जे अहि मे पूंजी कम लगैत छैक।
एकटा उम्मीद ऑडियो-विजुअल माध्म स अछि मुदा हमर भाषा ओहू मोर्चा पर भोजपुरी जका प्रदर्शन नहि कए रहल अछि। हालांकि भोजपुरी क विशाल आबादी आ अंतराष्ट्रीय बाजार ओकरा सहयोग कए रहल छैक, मुदा ओहू स बेसी महत्वपूर्ण हमरा जनैत ई जे हमर भाषा बेसी क्लासिकल होई क वजह स अहि मोर्चा पर पिछड़ि रहल अछि। मैथिली भाषा लेखन क परंपरा स विकसित भेल अछि आ बेसी मर्यादित अछि, जखन की भोजपुरी मे लेखन क परंपरा स बेसी बाचन क परंपरा छैक। ई क्लासिकल भेनाई हमर भाषा क पोपुलर कल्चर स काटि कए राखि देने अछि। मिथिला मे संभ्रान्त वर्ग क मैथिली अलग आ आम जन क मैथिली अलग भ गेल छैक। एकर अलावा लेखन क परंपरा होईके कारण एकर लोकगीत आ नाट्य मे एक प्रकारक अश्लीलता या बेवाकपन क बड्ड कमी छैक जे भोजपुरी मे प्रचुर रुप स छै। ताहि कारणें हमर भाषा मे हाहाकारी रुप स हिट लोकगीत क कैसेट या फिल्म नहि बनि पबैत अछि। परिणाम ई जे मैथिली क दर्शक भोजपुरिये गीत या फिल्म क आनंद बेसी लैत छथि-जे बाजार द्वारा हुनकर बेडरुम तक पहुंचा देल गेल अछि। लोक ‘महुआ’ चौनल त देखैत छथि, मुदा ‘सौभाग्य मिथिला’ क बारे मे कतेक लोक कए पता छन्हि ? मैथिली क बाजार नहि बनि पायल अछि। इहो प्रश्न विचारणीय।
तखन हमर भाषा कए उम्मीद कतय अछि ? की सिर्फ ‘विल पावर’ आ गार्जियन सबकए अतिशय जागरुकता हमर उम्मीद अछि जे ओ अप्पन बच्चा सबके कम स मैथिली जरुर सिखाबथु या आओर किछु ?
लगैये हम बेसी निराश भय रहल छी। शायद हमरा एतेक निराश नहि हेबाक चाही। जे भाषा हजार साल स लेखन आ वाचिक परंपरा स जीवित अछि ओ आगूओ जीवैत रहत। एकर स्रोता ओ किछु हजार या लाख लोग नहि छथि जे दरभंगा-पटना या दिल्ली मे आबि क कॉरपोरेट भ गेल छथि-बल्कि ई भाषा करोड़क करोड़ मैथिल भाषी क हृदय मे जीवित अछि जे एखनो कोसी क बाढ़ि आ जयनगर रेलवे लाईन क कात मे पसरल हजारो गाम मे रहैत छथि। हमर ई विवशता अछि जे हमर युवा आबादी, जवान होईते देरी दिल्ली-बंबै भागि जाईत अछि। अबै बला समय मे जखन आर्थिक गतिविधि हमरा इलाका मे पसरत त लोक क पलायन नहि हेतै, लोक अप्पन भाषा मे संवाद करैत रहत। अहि शुभेच्छा कए जियबैक लेल हमरा आर्थिक लड़ाई लड़य पड़त। दिल्ली आ पटना क सरकार स अप्पन हक मांगए पड़त, इन्फ्रास्ट्रक्चर मजबूत करए पड़त। शायद मिथिला राज्य ओहि दिसा मे एकटा पैघ कदम साबित हुए। कम स कम मिथिला राज्य क निर्माण क अहि आधार पर जरूर समर्थन करक चाही। आ मैथिल बुद्धिजीवी सबकए एहि आन्दोलन मे अहम भूमिका क निर्वाह करैय पड़तन्हि।


text:
मिथिला प्रकृतिपूजक संस्कृति रहल अछि। ई इलाका शाक्त साम्प्रादाय क इलाका रहल अछि। जे साम्प्रदाय सबसे पहिने महिलाक महत्व कए चिन्हलक आओर उपासना क अधिकार टा नहि बल्कि पुरोहित क काज मे सेहो महिला क सहभागिता शामिल केलक । सनातन हो, बौद्ध हो वा फेर जैन, मिथिलाक महिला सब ठाम अपन एकटा खास महत्व रखैत छथि। हम आम तौर पर सीता, गार्गी, आओर मैत्री क चर्च करैत छलहूँ, मुदा ठेरिका, मल्लिनाथा आओर बौद्ध धर्म वा जैन धर्म मे मिथिलानी कए नजरअंदाज कए दैत छी। एना नहि अछि, जैन धर्मांवली क 19म तीर्थंकर मिथिला क बेटी छलीह। बौद्ध धर्म मे सेहो मिथिलाक कईकटा बेटी अपन महत्वपूर्ण जगह बनेलीह। जतय धरि सनातन धर्म क सवाल अछि न्याय, धर्म आ साहित्य आदि विषय पर मिथिलाक बेटी क अपन एकटा अलग नजरिया हमेशा देखबा लेल भेटैत अछि । मिथिलाक राजनीतिक वजूद मे सेहो मिथिलानी क योगदान महत्वपूर्ण अछि। एक स बेसी बेर महिलानी मिथिला क सिंहासन पर बैसि चुकल छथि। इसमाद मिथिलाक महिला पर एकटा पूरा श्रृंखला अहाँक सोझा राखय जा रहल अछि। एक माह धरि हम अहाँ कए मिथिलाक ओ तमाम महिला क संबंध मे बतायब जे धर्म, राजनीति आओर समाज क निर्माण, विकास मे महत्वपूर्ण भूमिका निभौने छथि। हम ओ महिला क बारे मे अहाँ कए जानकारी देब जे नहि खाली मिथिला बल्कि विश्व स्तर पर अपन नाम स्थापित केलथि आओर धार्मिक, सामाजिक और राजनीतिक दिशा कए नब ठेकान देलथि।प्रस्तुत अछि एहि इसमाद क शोध संपादक सुनील कुमार झाक एहि श्रृंखला क खास प्रस्तुति। ई जे एकटा मिथिलानी छलीह – समदिया
लखिमा
लखिमा राजा भवसिंह क चारिम स्त्री स हरिसिंह देव क पूत्र नरसिंह देव क पूत्रवधू छलीह । हिनका न्याय आओर धर्मशास्त्र मे विशेष पाण्डित्य प्राप्त छलथि । हिनकर पति क नाम छलाह चन्द्रसिंह देव । चन्द्रसिंह देव सौन्द्रर्य मे अभिनव मदन, दान मे कर्ण, विद्या मे वाचस्पति जेहन मानल जाएत छलाह । ओ 1500ई क बाद तीन साल तक मिथिला क राज सिंहासन पर बैसलाह । हुनकर बाद नि:संतान चन्द्रसिंह स्वर्गीय भए गेलाह । चन्द्रसिंह कए स्वर्गीय हेबाक पश्चात 1513ई तक विदुषी लखिमा मिथिला पर शासन केलीह । ओना हिनकर शासनकाल कए लएकए शोधकर्ताआ मे विवाद छल । डॉ एसएन सिंह क अनुसार हिनकर कार्यकाल 15वीं शताब्दीक क अछि । मुदा शोधकर्ता एन जौली क दावा अछि कि लखिमा देवी क कालखंड 14वीं शताब्दी मे छल । ओना उपेंद्र ठाकुर एहि संदर्भ मे डॉ सिंह से सहमत दिखैत छथि आओर लिखैत छथि कि राजा भव सिंह कुल 35 साल राज केलाह अओर हुनकर कालखंड 15वीं शताब्दी छल । लखिमा देवी क शासनकाल क बाद मिथिला नेतृत्वंहीन भ गेल । हिनका विद्या विनोद मे विशेष अनुराग छल । इ विद्वान लोगक बहुत आदर करैत छलीह । ‘विवादचन्द्र’ क रचयिता मैथिली क प्रकाण्ड विद्वान मिसरू मिश्र जेहन अनेक विद्वान हिनकर दरबार क शोभा बढ़ाबैत छलाह । विदुषी लखिमा स्वंय सेहो कोनो कठिन प्रश्न क उत्तर ढ़ुढ़बा क लिए पण्डितक सभा करैत रहल छलीह । ओहि सभा मे जे-जे कूट प्रश्न क शान्तिपूर्वक समालोचना होएत छल, ओहिमे विदुषी लखिमा सेहो अपन मन्तव्य रखैत छलीह । हिनकर निणर्य बहुत सुन्दर आ शानदार होएत छल । पण्डित हिनकर विद्वता देखि दंग रहि जाएत छल । लखिमा अपन पति क नाम पर क्रमश: ‘पदार्थ चन्द्र’, आओर ‘विचार चन्द्र’ आ ‘मितक्षरा-व्याखान नामक मितक्षरा टीका क रचना करि इतिहास मे अपन नाम अमर केलथि । शोधकर्ता जौली लिखैत छलाह- रानी लखिमा देवी ‘विविध चन्द्र’ क रचना केलथि जिनकर नाम राखलथि- प्रजाता, बलरूपा, भवदेवा, रत्नमकारा, रत्ना करकर्ता, व्यरवहारतालिका, स्मृऐति मीमांशा प्रकाश, स्मृाति सारा ।
मुदा हुनकर तर्कशास्त्र अविश्वनीय छलथि । मिथिलाक इतिहास मे ई दार्शनिक विदुषी क अन्तिम अध्याय छलीह । हिनकर बाद दार्शनिक विदुषी मिथिला मे आर दोसर कियो नहि भए सकलीह । पण्डित मिसरू मिश्र अपन प्रसिद्ध ग्रन्थ ‘विवादचन्द्र’ मे हिनकर परिचय एहि रूप मे देलथि ।
‘’दर्प्पनारायणनृपतेरासीद्धीरामहादेवी
अलभत सनयं तनयं नरपति गुणरशिपूरितं शूरम् ।
श्री मा लखिमा देवी तस्य चन्द्र-सिंहनृपदयित्सय
नाम्ना मिसरूमिश्र द्वारा रचयति विवादचन्द्रमभिरामम् ‘’ ।


text:
चौठचंद्र पर मलकोका फूलक विधान
२३ अगस्त २०२० । मैथिली जिन्दाबाद!!
काल्हि मिथिलाक लोक-पाबनि चौरचन सम्पन्न भेल। एहि अवसर पर सामाजिक संजाल केर विभिन्न स्रोत सँ संकलित चौरचन विशेष साहित्यिक प्रसाद एतय राखि रहल छी। लेखकक नाम जाहि मे नहि पता चलि सकल अछि, ताहि लेल नहि लिखि रहल छी। बाकी जे कियो असल लेखक होइथ, हुनका नमन करैत हुनका लोकनिक एहि सुन्दर आ मननीय रचना केँ एतय वृहत् पाठ्य बनेबाक उद्देश्य सँ प्रकाशित कय रहल छी।
१. चौरचन
छूटि गेलै गाम – घर,
बिसरा गेलै अरिपन |
चौठीक चान संग,
हेरा गेलै चौरचन।
नञि ओ चंगेरा, नञि ओ मटकुरी,
भेटय ने डाली, नञि ओ दैलपुरी ।
सभटा दहा गेलै,
बदलल आब रंगढ़ंग,
चौठीक चान संग,
हेरा गेलै चौरचन ।
मोन पड़य मैंयाक साँझक ओ हड़बर,
हरियर पुरैन-पात, भांगैत ओ मअड़र ।
अंगना में पसरल,
सनेस पूरे पचपन,
चौठीक चान संग,
हेरा गेलै चौरचन ।
धिया – पुता पूछय, ई कोन छई पाबैन,
लजा जाईथ चुप्पे, जबाव नञि भेटैन्ह ।
शहरक चकाचौंध में,
भटकि गेलै जीवन,
चौठीक चान संग,
हेरा गेलै चौरचन ।
(स्रोतः दहेज मुक्त मिथिला केर मुम्बई व्हाट्सअप ग्रुप)
२.
चौठचंद्र पावनिक बहुत – बहुत शुभकामना , बधाई आ हार्दिक शुभकामना । अपनेकें परिवार सहित *चतुर्थी चन्द्र* प्रसन्न राखैथ आ सब कष्ट दूर करैथ ।
नम: शुभ्रांशवे तुभ्यं द्विजराजाय ते नमः ।
रोहिणीपतये तुभ्यं लक्ष्मीभ्रात्रे नमोऽस्तु ते । ।
प्रस्तुत कविता – भेटाय छल पुआ पकवान – चौठीचंद्रकें आ पूरा गामकें समर्पित अछि । आशा करैत छी जे अहूंसबकें हमर ई कविता पसिन आयल होयत ।
कोना क ‘ बिसरब ,
हम चौरचनकें ।
सबटा अछि हमरा ,
एनाहिते इयाद ।
गाम सं भलेहि बड़ ,
दूर छी एक्खन ।
बुझा रहल यै जेना ,
काल्हियेकें बात ।।१।।
भोरे सं निपाय छल ,
आंगन – द्वारि सब ।
चिक्कन चुनमुन बुझु ,
लगैय छल सब ओर ।
खजूरी – पिड़िकियाकें ,
सुगंध सं सचमुच हम्मर ।
भूख लगैत छल हमरा ,
मुदा करैत छलहूं सब्र ।।२।।
पचमेरक लेबाक ड्यूटी ,
रहैत छल हमरे ।
धकजरी जा किनैत रही ,
बेरू पहर हम ।
इएह सब करैत – करैत ,
भ ‘ जाय छल सांझ ।
चान उगिते पूजा होय छल ,
भेंटैय छल पुआ – पकवान ।।३।।
– प्रभाकर झा ” नवटोलिया “
गुवाहाटी ।
तारीख – २१/०८/२०२०
३. सुधा मिश्रा जनकपुर केर रचना
हमरा अँगनामे उतरथिन भगवन चौठीचान हे
अरिपन दय पुरहर सजा करबै सब विधान हे
दही फलफुल लक देखि हुनका मँगबै आशिष
खीर पुरी पुवा पुरिकिया पकेबै सब पकवान हे
चँहुदिस फैलल चौरचनक पुजा
उगह चान कि लपकब पुवा
आँगन सजल गहना सँ अरिपन
कलशक प्रह्लाद सँ शोभित पुरहर
सजेलियै अपनहु पहिर लाल नुवा
उगह चान कि लपकब पुवा
खीर पुरी दही खजुरिया ओकरी
मकै टाब नेबो सँग ओलक चटनी
पुरिकिया बनेलियै भरिक खुवा
उगह चान कि लपकब पुवा
सिथमे सिन्दुर हाथमे लहठी रहे
जगमगायल कोखिक इजोत रहे
हे चौठीचान एतबे मँगैछी दुवा
उगह चान कि लपकब पुवा


text:
डीडी न्यूज के दिल्ली मे 10टा कैमरामैन के जरूरत
अछि.
शुरू मे भर्ती एक साल के कंट्रैक्ट के आधार पर होएत आ नीक काज करला पर एकरा बढ़ा देल जाएत.
एहि लेल अहां के कैमरामैन के रूप मे काज करय के कम सं कम एक साल के अनुभव जरूर होबाक चाही. एहि लेल वीडियोग्राफी मे डिप्लोमा के योग्यता सेहो होबाक चाही.
अप्लाई करय के लास्ट डेट अछि 24 अगस्त 2015. एहि लेल अहां के फॉर्म भरि के अप्लाई करय पड़त.
फॉर्म डाउनलोड करय लेल एहि लिंक के क्लिक करु- DD NEWS
फॉर्म नीक सं भरि क एहि पता पर भेजय पड़त-
The Assistant Director (HR),
Doordarshan News,
Room No 520, Tower B,
Doordarshan Bhawan,
Copernicus Marg,
New Delhi-110001
अहां सभ के हमर शुभकामना...


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
बुधवार, 28 दिसंबर 2011
• 'गजल'
देखी अहाँ के हमर करेजा में उफान उठि जेतै
अहाँक झलक पावक लेल बैसै छि जे दलान पर
लोक कहीं बुझि गेलै त ऒ दलान छुटि जेतै
मोन हमर बहुत चंचल ताहि पर ई यौवन
एना जे नैना चलेवै त हमर ईमान झुकी जेतै
हमर जान जुरल जा रहल या अहाँक जान सँ
ज अहाँ आब रोकबै त इ नादान रुठि जेतै


text:
मैथिली सुन्दरकाण्डः श्री तुलसीदासजी रचित श्रीरामचरितमानस केर सुन्दरकाण्डक मैथिली अनुवाद
मंदोदरी-रावण संवाद
चौपाई :
ओम्हर निशाचर रहय सशंका। जहिया सँ जरा गेला कपि लंका॥
निज निज गृह सब करय विचारा। नहि निशिचर कुल केर उबारा।१॥
भावार्थ:- ओम्हर (लंका मे) जहिया सँ हनुमान्जी लंका केँ जराकय गेलाह, तहिया सँ राक्षस सब भयभीत रहय लागल। अपना-अपना घर मे सब विचार करैत छल जे आब राक्षस कुल केर रक्षा (के कोनो उपाय) नहि अछि॥१॥
जिनक दूत बल वर्णल नहि जाइ। से औता पुर केना भलाइ॥
दूतिन सँ सुनि पुरजन वाणी। मंदोदरी बहुत अकुलानी॥२॥
भावार्थ:- जिनकर दूत केर बलक वर्णन नहि कयल जा सकैत अछि, हुनका स्वयं नगर एलापर केना भलाइ होयत (हमरा सभक बड़ खराब दशा होयत)? दूतिन सँ नगरवासी सभक वचन सुनिकय मंदोदरी बहुते व्याकुल भ गेलीह॥२॥
रहथि जोड़ि कर पति पग लागल। बजली बोल नीति रस सानल॥
कन्त छोड़ु हरि संग विरोध। मोर कहल हित हिया धरु बोध॥३॥
भावार्थ:- ओ एकांत मे हाथ जोड़िकय पति (रावण) केर चरण लागि गेली आर नीतिरस सानल बोल बजली – हे प्रियतम! श्री हरि सँ विरोध छोड़ि दिअ। हमर कहल बात केँ हितकर जानि अपन हृदय आ बुद्धि मे धारण करू॥३॥
बुझी जिनक दूत केर करनी। खसल गर्भ रजनीचर घरनी॥
तिनक नारि निज सचिव बजाइ। पठबू कंत जँ चाहि भलाइ॥४॥
भावार्थ:- जिनकर दूत केर करनीक विचार करिते टा (स्मरण अबिते मात्र सँ) राक्षसगणक स्त्रि लोकनिक गर्भ खसि पड़ैत छैक, हे प्रिय स्वामी! यदि भला चाहैत छी त अपन मंत्री केँ बजाकय ओकरहि संग हुनकर स्त्री केँ पठा दियौन॥४॥
एहि कुल कमल विपिन दुख छायल। सीता शीत निशा सम आयल॥
सुनू नाथ सीता बिनु देने। हित ने अहाँक शम्भु अज केने॥५॥
भावार्थ:- सीता अहाँक कुल रूपी कमल केर वन केँ दुःख दयवाली जाड़क रात्रि केर समान आयल अछि। हे नाथ! सुनू! सीता केँ देने (लौटेने) बिना शम्भु और ब्रह्मा केर कयलो उपरान्त अहाँ भला नहि भऽ सकैत अछि॥५॥
दोहा :
राम बाण साँप समूह जेकाँ बेंग निशाचर सेन।
जा नहि ग्रासल ता धरि मे यत्न करू तजि ऐन॥३६॥
भावार्थ:- श्री रामजी केर बाण साँप केर समूह समान अछि और राक्षस सैन्यबलक समूह बेंग केर समान। जा धरि ओ एकरा सब केँ ग्रास नहि बना लैत अछि (निगैल नहि जाइछ) ता धरि आइन (अहंकार) छोड़िकय उपाय कय लिअ॥३६॥
चौपाई :
श्रवण सुनल शठ हुनकर वाणी। बिहँसल जगत विदित अभिमानी॥
सभय स्वभाव नारि केर साँचे। मंगल मे भय मन अति काँचे॥१॥
भावार्थ:- मूर्ख और जगत प्रसिद्ध अभिमानी रावण कान सँ हुनकर (मन्दोदरीक) वाणी सुनिकय खूब हँसल (और बाजल -) स्त्रि सभक स्वभाव सचमुच मे बहुत डरपोक होइत छैक। मंगल मे सेहो भय करैत छी। अहाँक मन (हृदय) बहुते कच्चा (कमजोर) अछि॥१॥
जौं आयत बानर केर सेने। जिअत बेचारे निशिचर खेने॥
काँपहि लोकप जाहिक त्रासे। तेकर नारि सभीत बड हासे॥२॥
भावार्थ:- यदि वानर केर सेना आयत त बेचारा राक्षस ओकरा खाकय अपन जीवन निर्वाह करत। लोकपाल तक जेकर डर सँ काँपैत अछि, ओकर स्त्री (अहाँ) डराइत छी, ई बड़ा हँसीक बात थिक॥२॥
एते कहि बिहँसैत गला लगाकय। चलल सभा ममत्व देखाकय॥
मंदोदरी हृदय करि चिन्ता। भेला कन्त पर विध विपरीता॥३॥
भावार्थ:- रावण एतेक कहिकय हँसिकय हुनका हृदय सँ लगा लेलक आर ममता बढल (अधिक स्नेह दर्शाकय) ओ सभा मे चलि गेल। मन्दोदरी हृदय मे चिन्ता करयल लगलीह जे पति पर विधाता प्रतिकूल भऽ गेला अछि॥३॥
बैसल सभा खबरि ई पायल। सिंधु पार सेना सब आयल॥
पुछय सचिव उचित मत कहू। ओ सब हँसय मस्त भय रहू॥४॥
भावार्थ:- जखनहि ओ सभा मे जाकय बैसल, ओ एहेन खबरि पेलक जे शत्रुक सेना समुद्रक ओहि पार आबि गेल अछि, ओ मंत्री लोकनि सँ पुछलक जे उचित सलाह कहू (आब कि करबाक चाही?)। तखन ओ सब हँसल आ बाज जे मस्त (चुपचाप) भ कय रहू (एहि मे सलाहक कोन एहेन बात छैक?)॥४॥
जितल सुरासुर कोनो श्रम नाहिं। नर बानर कुन लेखा माहिं॥५॥
भावार्थ:- अहाँ देवता और राक्षस सब केँ जीत लेलहुँ, तहिया त कोनो श्रमे नहि भेल। फेर मनुष्य आ वानर कोनो गिनती मे अछि?॥५॥


text:
पिंकी श्रीवास्तव
दरभंगा । एक संग तीनटा चुनाव भ रहल अछि, विधान परिषद लेल स्नातक आ शिक्षक निर्वाचन क्षेत्र मे चुनाव आओर विधानसभा लेल चुनाव। मुदा चर्चा कोनो चुनाव कए ल कए ओतबा नहि भ रहल अछि जेतबा पहिने होइत छल। विधान परिषदक चुनाव ओहुना नीरस होइत अछि। एहि कोरोना काल मे त विधानसभा चुनाव सेहो नीरस अछि। एहि चुनाव मे अगर किछु चर्चा मे अछि त विकासक मुद्दा आ वंशवाद स इतर संभ्रांत उम्मीदवारक मांग।
नेताक बेटा आ संबंधी जेना दलक उम्मीदवार भ चुनावी मैदान मे उतरि रहल अछि ओहि स आम जन कए राजनीति मे प्रवेश क संभावना लगातार कम होइत जा रहल अछि। दोसर कात संभ्रांत तबका लगातार अपना कए राजनीति स दूर करैत जा रहल अछि। एहन मे रजनीकांत पाठक सन लोक अगर चुनाव लड़बा लेल मैदान मे अछि त ओकर स्वागत हेबाक चाही। किया त एहि बेर विधान परिषदक चुनाव मे रजनीकांत पाठक क उम्मीदवारी कई मायने मे खास भ गेल अछि।
दरभंगा स्नातक क्षेत्र स अपन भाग्य आजमा रहल रजनीकांत पाठक बेगूसराय स अबैत छथि। हिनकर मुकाबला दरभंगा स्नातक क्षेत्र स दू बेर जीत चुकल दिलीप चौधरी स अछि। चौधरी क पिता निलांबर चौधरी सेहो एहि सीट स चुनाव जीत सदन मे गेल छथि। ओना एक बेर दिलीप चौधरी कए विनोद चौधरी हरा सदन मे गेलाह। विनोद चौधरी कियो आओर नहि हायाघाट क समाजवादी नेता उमाकांत चौधरीक पुत्र छथि, मुदा आइ काल्हि हुनका पुष्पम प्रिया चौधरीक पिताक रूप मे बेसी चिन्हल जा रहल अछि। रजनीकांत पाठक लग दिलीप चौधरी जेकां पारिवारिक विरासत नहि अछि, कांग्रेस या भाजपा सन संगठन सेहो नहि अछि। विनोद चौधरीक बेटी जेकां विज्ञापन लेल टका सेहो नहि अछि, तखन हुनका लग अछि की आ ओ चर्चा मे किया।
एहि मे कोनो दू मत नहि जे रजनीकांत पाठक जमीन स जुड़ल लोक छथि। ओ केवल समस्या देखार नहि करैत छथि, बल्कि समस्याक निवारण लेल प्रयासरत सेहो भ जाइत छथि। एकर ताजा उदाहरण मिथिला मखानक मुहिम अछि। पुष्पम प्रिया सन नेता मखानक गप, मखानक समस्या या मखानक भविष्य पर गप जरूर करैत छथि, मुदा रजनीकांत पाठक मखानक मुद्दा कए मुहिम बना ओकर नतीजा तक पहुंचेबाक काज केलथि। मिथिला मखान नाम स जीआइ टैग आवेदित कैल गेल अछि। रजनीकांत पाठक क नाम इ पैघ सफलता कहल जा सकैत अछि। मतलब केवल समस्या उजागर करब हिनकर धैय नहि कहल जा सकैत अछि. यैह कारण अछि जे एहि चुनाव में रजनीकांत पाठक नहि केवल एकटा मजबूत दावेदार छथि, बल्कि एहि नीरस चुनाव मे अपना कए चर्चा मे बनेबा लेल सेहो प्रयासरत छथि।
चुनाव मे जीत हारि क बहुत कारण होइत छै, मुदा कहबी अछि जे अगर हौसला बुलंद होए त कामयाबी झख मारिकए पैर चुमबा लेल अबैत अछि। रजनीकांत पाठक पर चर्चा हेबाक चाही किया त अहां कहैत रहैत छी जे राजनीति मे नीक लोक क अभाव भ गेल अछि। एहि अभाव कए दूर करबा लेल चर्चा जरूरी छै।
रजनीकांत पाठक क प्रोफाइल, जे विज्ञापन मे छपल अछि
बेगूसराय जिलाक बखरी अनुमंडल क शकरपुरा गामक रहनिहार रजनीकांत पाठकक संबंध मे हुनकर समर्थकक कहब अछि जे घोर समाजवादी पिताक जीवन सूत्र ‘भूखले सुति जइहै, मुदा बेइमानी नहि करिहे’ क सदिखन पालन करनिहार रजनीकांत पाठक कर्मठता स अपन बाट बनौलथि अछि।
रजनीकांत पाठक अपने कहैत छथि जे महानगरक फैक्ट्री मे कम तनखाह पर पेट त भरि जाएत छल, मुदा आत्मसंतुष्टि क भूख कहियो नहि मिटल। दिनेश पाठकक पु्त्र रजनीकांत पाठक 1999 मे दिल्ली मे बसल मैथिलक बीच सामाजिक गतिविधि मे हिस्सा लकए अपन पहचान बनायब शुरू केलथि। पूर्वांचल उत्कृष्ट महासंघ क कोषाध्यक्ष बनलथि। दिल्ली में छठ महापर्वक क आयोजन शुरू करौलथि। दिल्ली विकास संघ क अध्यक्ष रहैत ओ दिल्ली क अनाधिकृत कॉलोनी क समस्याक समूल उन्मूलन लेल नानावटी कमीशन लग ठाढ़ भ तर्कपूर्ण पक्ष राखलथि। 2003 मे श्री पाठक एकता शक्ति फाउंडेशन स जुड़लथि आ अपन लगन आ मेहनत सँ जल्दिये संस्थाक उपाध्यक्ष पद धरि पहुँच गेलाह।
रजनीकांत पाठक क विजन तखन सामने आयल जखन हुनकर सेंट्रलाइज्ड किचन क कॉन्सेप्ट कए बिहार सरकार लागू केलक। विधानसभा मे विशेष चर्चा कराय तत्कालीन शिक्षा मंत्री वृषिण पटेल आ सचिव डॉ मदन मोहन झा क प्रयास स पटनाक 209 आ हाजीपुर क लगभग 350 स्कूल मे एहि कॉन्सेप्ट कए प्रयोग क तौर पर शुरू करौल गेल। एहि कॉन्सेप्ट कए अमेरिकी सरकार तक प्रशंसा केलक आ एकरा नवाचारी प्रयोग कहलक।
मैथिली भाषा कए पहचान दिऐबा मे जुटल श्री पाठक राम जानकी फिल्म क मुख्य कार्यकारी पदाधिकारी सेहो छथि। अपन बैनर तर मे कुसहा त्रासदी पर बनल फिल्म लव यू दुल्हिन कए दिल्ली क मल्टीप्लेक्स मे रिलीज करेबा मे इ सफल रहलाह।
साल 2008 मे जखन कुसहा बांध टूटल छल त 25 लाख टका मुख्यमंत्री कोष मे देनिहार रजनीकांत पाठक बाढ़ पीडि़त लेल सब साल राहत कार्य कए संपादित करैत छथि।
2020 मे दैनिक हिन्दुस्तान दिस स ‘प्राइड ऑफ बिहार’ सम्मान स सम्मानित रजनीकांत पाठक कए पूर्व मुख्यमंत्री जीतनराम मांझी ‘बिहार गौरव सम्मान’ स अलंकृत क चुकल छथि।


text: मधुबनी। आखिरकार मिथिला विकास परिषद, कोलकता क प्रयास स मधुबनी रेलवे स्टेशन पर मैथिली भाषा मे उद्घोषणा शुरू भ गेल। 31 जुलाई कए रेलवे स्टेशन पर यात्री क सुविधा क मांग सहित मैथिली भाषा मे उद्घोषणा क मांग कए लकए रेलवे अधीक्षक यूएनराय क घेराव परिषद क सदस्य सब केने छलाह। जेकर बाद समस्तीपुर रेल मंडल क मुख्य सहायक वाणिज्य व्यवस्थापक एएस जायसवाल स फोन पर आंदोलनकारी क गप भेल आ एक तारीख स मैथिली मे उद्घोषणा कए स्वीकृति भेटला पर स्टेशन अधीक्षक श्रीराम मेमो सं. एस/एमडीएच/2010 द्वारा मैथिली मे उद्घोषणा प्रारंभ करबाक निर्देश देलथि अछि। आब उम्मीद कैल जा रहल अछि जे जल्द मिथिला मे अवस्थित आन टिसन पर सेहो मैथिली मे उद्घोषणा शुरू भ जाएत।


text:
मुजफ्फ़रपुर। मुजफ्फरपुर क लीची एकटा आओर मुकाम हासिल केलक अछि। आब इ देश मे पहिल जैव उत्पाद बनि गेल अछि। इंटरनेशनल पाइनेसिया लिमिटेड (आइपीएल) एहि पर मुहर लगा देलक अछि। सरकार सेहो एहि ठामक लीची कए जैव उत्पाद घोषित केने अछि। एहि उपलब्धि क बाद आब एहि ठामक लीची क पैकिंग थर्मोकोल क बक्सा मे कैल जाएत, जाहि पर ‘जैविक’ लिखल रहत। मुजफ्फ़रपुर क लीची अपन गुणवत्ता क कारण केमिकल उत्पाद क बदला मे जैव उत्पाद बनि कए अंतरराष्ट्रीय मार्केट मे उभरल अछि।
दिल्ली, मुंबई, पुणे, हैदराबाद, हरियाणा आ लखनऊ क संग आब एहि ठामक लीची अंतरराष्ट्रीय मार्केट मे सीधा जा सकत। इ काज आइपीएल आ उद्यान निदेशालय करत। अंतरराष्ट्रीय बाजार क आधार पर मुजफ्फ़रपुर क लीची क दाम तय होएत। अनुमान अछि जे जैविक गुण क कारण लीची क दाम मे पांच गुना तक वृद्धि भ सकैत अछि। यूएनओ सेहो मुजफ्फरपुर क जैविक लीची कए प्रोत्साहन द रहल अछि। संगठन क सलाहकार डॉ विक्टर गैलन कए भारत पठा एकर जायजा लेल गेल छल। डॉ गैलन कहने छलाह जे अंतरराष्ट्रीय बाजार मे जैविक लीची क काफ़ी मांग अछि। आपूर्ति नहि हेबाक कारण लोक दोसर किस्म क लीची कीनैत छथि। जैविक श्रेणी मे मुजफ्फ़रपुर क लीची फ़िट बैसैत अछि।
आइपीएल, दिल्ली क तकनीकी निदेशक, प्रोजेक्ट डॉ डी के मिश्रा क कहब अछि जे लीची क पैकिंग एखन धरि कूट आ लकड़ी क डिब्बा मे होइत छल मुदा अंतरराष्ट्रीय स्तर पर मान्यता क बाद एकर पैकिंग क विधि सेहो बदलि जाएत। जे लीची देश क बाहर जाएत ओकरा थर्मोकोल क डिब्बा मे पैक कैल जाएत। डिब्बा पर स्पष्ट रूप स जैविक उत्पात क टैग लागल रहत।
जिला कृषि पदाधिकारी विजय कुमार कहला जे मुजफ्फरपुर क कांटी, मोतीपुर आ मीनापुर मे लीची क खेती जैविक विधि स कैल जा रहल अछि। एकर अलावा मुशहरी, बोचहां, गायघाट, कुढ़नी आदि प्रखंड मे खेती भ रहल अछि। कुल मिला कए 79 गामक 2100 किसान 1260 हेक्टेयर मे लीची क जैविक खेती करि रहल छथि। एकर उत्पादन अंतरराष्ट्रीय स्तर जैविक मानक कए पूरा करि रहल अछि। ज्ञात हुए जे बिहार क अलावा पंजाब, हरियाणा, उत्तराखंड, छत्तीसगढ़, झारखंड, असम, पश्चिम बंगाल, उत्तर प्रदेश आ ओड़िशा मे सेहो लीची क खेती होइत अछि।एहि सालक मौसम लीची क अनुकूल रहल। एहि स लीची क सेल्फ लाइफ बढ़ि गेल अछि।


text:
मेची राजमार्ग
पूर्व-पश्चिम राजमार्गक १० किलोमिटर दूरीमे रहल झापाक चारआलीसँ, इलाम, पाँचथर, ताप्लेजुङ तक जोड्ऽवाला सडक मेची राजमार्ग छी । ई समुद्र सतहसँ करिव १०० मिटर उचाईसँ करीव २५०० मीटर उचाई धरि अछि । एकर कुल लम्बाई २६८ किलोमिटर अछि ।[१]मेची अञ्चलक भौगौलिक आधारमे नीचासँ उपरधरि जुडल भेला कारण एकरा मेची राजमार्ग कहल जाइत अछि । मेची राजमार्गक जम्मा २६८ कि.मी. मे सँ चारआलीसँ ताप्लेजुङक सुकेटार विमानस्थलधरि कालोपत्र भऽ गेल अछि। ई झापाक बुधबारे, इलामक फिक्कल, तीनघरे, इलामबजार, बिब्ल्याँटे, पाँचथरक फिदिम जेहन बजारसभ लगायत ताप्लेजुङक फुङलिङ बजार पहुँचैत अछि।
सन्दर्भ सामग्रीसभ[सम्पादन करी]
- ↑ "List of National Highways", dor.gov.np, Department of Roads, Ministry of Physical Infrastructure & Transport, Government of Nepal, अन्तिम पहुँच २५ जून २०१६।


text:
युएस ओपन (टेनिस)
युएस ओपन प्रत्येक बर्षक अगस्त महिनाक अन्त्य दिस या सितम्बर महिनाक आरम्भमे संयुक्त राज्य अमेरिकाक न्यूयोर्क शहरमे सञ्चालन होमएवाला एकटा मुख्य तथा ग्रयाण्ड स्ल्याम टेनिस प्रतियोगिता छी । ई सबसँ पुरान टेनिस प्रतियोगितामे सँ एक छी । एकर पहिल पुरुष तर्फक एकल संस्करणक आरम्भ सन् १८८१ मे भेल छल । ई प्रतियोगिता ग्रयाण्ड स्ल्याम अन्तर्गत रहल अछि एहि वाहेक फ्रेञ्च ओपन, विम्बल्डन तथा अस्ट्रेलियन ओपन रहल अछि ।[१]
ई टेनिस प्रतियोगितामे दर्शकक अपार सहभागिता रहल आयल अछि ।
इतिहास[सम्पादन करी]
वर्तमान च्याम्पियनसभ[सम्पादन करी]
स्टान वावरिन्का सन् २०१६ क पुरुष तरफक एकल च्याम्पियन
एन्जेलिक कर्बर सन् २०१६ क महिला तरफक एकल च्याम्पियन
जेमी मुरे सन् २०१६ क पुरुष युगलक उपाधि विजेता टिमक हिस्सा
ब्रुनो सोएर्स सन् २०१६ क पुरुष युगलक उपाधि विजेता टिमक हिस्सा
बेथानी मेटेक-स्यान्ड्स सन् २०१६ क महिला युगलक उपाधि विजेता टिमक हिस्सा
लुसी साफारोभा सन् २०१६ क महिला युगलक उपाधि विजेता टिमक हिस्सा
लाउरा सिगेमुन्ड सन् २०१६ क मिश्रित युगलक उपाधि विजेता टिमक हिस्सा
मेट पेभिक सन् २०१६ क मिश्रित युगलक उपाधि विजेता टिमक हिस्सा
सन्दर्भ सामाग्री[सम्पादन करी]
- ↑ "National Lawn-Tennis Tournament" (PDF), The New York Times, जुलाई १४, १८८१, अन्तिम पहुँच जुलाई १५, २०१२।
एहो सभ देखी[सम्पादन करी]
बाह्य लिङ्क[सम्पादन करी]
- युएस ओपन सँ सम्बन्धित मिडिया विकिमिडिया कमन्समे सेहो अछि।
- आधिकारिक पृष्ठजाल


text:
हटनी, मधुबनी। 5 फरवरी 2022, मैथिली जिन्दाबाद!!
१९वीँ पुण्य तिथि पर खुशीलाल बाबू याद कयल गेलाह
बसंत पंचमी शुक्लपक्ष शिशिर ऋतुमे बिहारक मधुबनी जिला स्थित घोघरडीहा प्रखंड केर सरौती पैतृक गांवमे समारोह पूर्वक याद कयल गेलाह खुशी बाबू। भुतपूर्व चियरमैन साहेब श्री खुशी लाल कामत निर्पेक्ष शिक्षाप्रेमी, स्वाधिनता सेनानी, समाजवादी सोचक व्यक्तित्वक समाजसेवी रहथि ओ। हुनकर स्टेचू पर माल्यार्पण करैत मिथिलांचल कोसी विकास समिति-हटनी केर प्रवक्ता लालदेव कामत जनौलनि जे स्व० खुशी लाल बाबू १९७२मेँ फुलपरास विधानसभा क्षेत्र सँ विधायक लेल चुनाव लड़ल छलाह आ ३५हजार वोट आनि दोसर स्थान पर रहल छलाह। ओ अपना गाम में मध्य विद्यालय बनेलनि, हाई स्कूल स्थापीत केलाह आ होस्पीटल लेल सेहो भुमि उपलव्ध करेलनि। हटनी संग घोघरडीहा प्रखंड जेबाक लेल सड़क बनबौलनि।
कोशी बाढिक समयमे बहुतों परिवार मेँ खरातेटा नहिं पढल लिखल लोककै नौकरी सेहो लगेलनि। गृहविहीन लोक के बासस्थल जमीन दैत किए भुलाने यज्ञ के प्रणेता संत विनोबा भावेजी केँ सेहो भुमि दान देलखिन। भारत आजाद मेला पर स्वतंत्रता सेनानी पेंशनर परित्याग केलनि। अध्यात्म आ आ सदविचार मेँ रहैत छलाह। लाल बाबु, लालबच्चा आ किशन जीके अतिरिक्त प्रमुख लोक में सुनकर एकलौता पुत्र हरिनाथ बाबू आदि पुष्पांजलि अर्पित करैत हुनकर पदचिन्ह पर चलबाक संकल्प लेलनि। अमर रहे गगनभेदी नारा सँ अनुगुँज चारूदिश बुझाता रहय।


text:
मिथिला युवा शक्ति – प्रवास पर बेसी प्रखर
(किछु दिन पूर्व कोलकाता सँ प्रकाशित युवा शक्ति मे मिथिला-युवा पर प्रकाशित कैल भेल छल। एक बेर फेर अहाँ सबहक लेल एहि पोस्ट मे राखि रहल छी।)
सर्वविदित ‘मिथिला-चिन्तन’ अछि जे वर्तमान युगक सर्वथा युवा-शक्ति अन्य राज्यक प्रगति मे ‘श्रमदानी’ बनि खपि रहल अछि। हमरा सबहक ८० प्रतिशत युवा साधारण पढल-लिखल, बस अक्षर-ज्ञान सँ भिज्ञ बनैत मजदूरी या फोर्थ ग्रेड – अनस्किल्ड लेबर बनि प्रवास पर रहैछ तऽ लगभग १५ प्रतिशत एवरेज एजुकेशन, कमर्स या आर्ट ग्रेजुएट सब कार्यालय सहायक वा लेखापाल स्तरक कार्य करैत अछि, बाकी ५% हाइ-स्टैन्डर्ड एजुकेशन – कन्वेंशनल, वोकेशनल या प्रोफेसनल – हर स्तर पर मैथिल युवा देशक मूल-धारा विकास मे अपना केँ आगू रखैत अछि। अहाँ कोनो शहर जाउ, बस एहि तीन रेन्ज मे युवा-शक्तिक खपत देखय लेल भेटत।
१९१२ ई. सँ मैथिल केर पहिचान ‘बिहारी’ बनलाक १०० वर्ष बितला बाद, मिथिला-मैथिलक पहिचान केँ मृत्युदान देबाक विभिन्न उतार-चढाव सँ भरल घटना-परिघटना उपरान्त अन्ततोगत्वा ‘बिहार राज्य गीत’ मे ‘बिहारक सियाहपंथ – मिथिला प्रति द्रोहक भावना’ स्पष्ट होइते ‘मिथिला युवा-शक्ति’ मे अपन असल पहिचान प्रति जागृति आयल देखा रहल अछि। संयोगवश फेसबुक व वेब पेज संग ब्लाग आदिक उपलब्ध सहज मिडिया युवा समाज मे आरो महत्त्वपूर्ण जानकारी सँ भरल तथ्य सब उजागर करैत अछि। परिणामस्वरूप अपन अस्मिता प्रति सहिष्णुवादी या आत्मप्रशंसी अवस्थाक बिपरीत ‘प्रखरता, गंभीरता आ तत्परता’ मे अभिवृद्धि आबय लागल अछि। वर्तमान परिदृश्य मे ९५% मैथिल आइयो गरीबी सँ लडैत देखा रहल अछि, मुदा ५% सक्षम मैथिल प्राइवेट जबहोल्डर रहितो जाहि प्रखरता सँ भारत, नेपाल व विश्वक अनेको ठाम संगठित होइत अपन मातृभाषा, संस्कृति आ लोकहित केर अनेको कार्य करय लागल अछि यैह मिथिलाक सनातनपंथ होयबाक आत्मशक्ति रहल से प्रमाण दय रहल अछि। आइ कला के संसार हो या उच्च सरकारी सेवा – प्राइवेट संस्थान हो या उद्योग-व्यवसाय – पुरुष हो या महिला – सब कियो वर्तमान युगक भौतिकतावादी विकास संग सेहो ओतबे डेग सँ डेग मिला बढैत देखा रहल अछि।
एकर बिपरीत गाम-घर मे छूटल युवा-वर्ग मे नशा प्रति मनुहार, काजक प्रति कोढिपन, देखाबा-प्रदर्शन प्रति दंभी लगाव आ समाज मे सकारात्मकता, सृजनशीलता, स्वच्छता, सुन्दरता, सौहार्द्रता आदि बढेबा मे एकदम नकारात्मक सोच अयबाक अवस्था देखा रहल अछि। यैह कारण छैक जे आजुक मिथिला मे पहिनुका जेकाँ अभिभावक अपन संतान केँ घरे रहि, गामे बैसि काज कय अपन खेती-पाती आ बात-विचार सँ व्यवस्था करबाक उत्साह देबाक बदले ओकरा गाइर-माइर दैत गाम सँ भगबैत अछि। आइ गामक खेती मे रोपनी भेल वा नहि, प्रवासक खेत पहिने रोपा जाइत अछि। धानक फसल समय सँ कियो खेतिहर कटनी कय लेत ताहि लेल गामघर मे जन-जनिहार नहि भेटैत छैक। मशीनक युग रहितो समृद्धि एतय सँ रूसल एहि मिथिलाकेँ मात्र आ मात्र प्रवास सँ पठायल पैसा पर जीवन चलबाक प्रत्यक्ष प्रमाण दय रहल छैक। एतहु मात्र प्रवासी मैथिलक प्रखरता सँ जे किछु आर्थिक विपन्नताक समाधान आइ मिथिला लेल वरदायी प्रमाणित भेल छैक।
मैथिली महायात्रा जाहि गति सँ भारत व नेपालक विभिन्न शहर मे संचालित भऽ रहल छैक ताहि सँ आरो महत्त्वपूर्ण कार्य मैथिल द्वारा होयबाक प्रेरणास्पद उद्धरण सोझाँ आबय लागल अछि। देखय मे आयल अछि जे वर्तमान प्रवासी मैथिल आब कोनो राष्ट्रीय दलक पिछलग्गू बनि मात्र वोटबैंक केर रूप मे इस्तेमाल होयबाक मनसा सँ बहुत ऊपर अपन अलग दल बनेबाक नीति पर कार्य कय रहल अछि। निश्चित रूप सँ भारतक गणतांत्रिक स्वरूप मे अपन मौलिक अधिकार प्रति ई चेतना सब सँ पाछू – पछता रोटी खेनिहार मैथिल मे अबैत देखि उत्साहक माहौल छैक। जे विद्यापति स्मृति समारोह या मिथिलाक विभिन्न विभूति केर स्मृति समारोह गोटेक-आधेक होइत छल से आब हर शहर आ हर बाजार – हरेक टोल – हरेक मोहल्ला मे होमय लागल अछि। ई समारोह द्वारा लोक मे एक जागृति जे अपन भाषा, संस्कृति आ लोकहित लेल संगठित होयबाक संदेश तऽ देले जाइत छैक, संगहि एहि समारोह मे ओहि ठामक स्थानीय जनप्रतिनिधि, राजनीतिक कार्यकर्ता सबकेँ सेहो सहभागी बनाय अपन सांगठनिक क्षमताक प्रदर्शन एक अत्यन्त प्रखर रूप केँ दरसाबैत छैक। मिथिला राज्यक माँग संग चलि रहल आन्दोलन एहि तरहें अपन सुसुप्त मुदा प्रखर शैली मे संचालित होइत निरन्तर आगाँ बढि रहल छैक जे आबयवला समय मे नहि मात्र स्वराजक चिन्तन जन-जन मे देतैक, बल्कि स्व-विकास सँ समुदाय-विकास हेतु सब तरहक वैचारिक – कार्मिक मोडेल पर काज सेहो हेतैक।
मिथिला ब्रान्डिंग केर आवश्यकता
मिथिलाक सुप्रसिद्ध अर्थशास्त्री डा. संजीव मिश्रा केर विचार छन्हि जे ‘मार्केट’ रहला सँ ‘ब्रान्ड’ बनैत छैक। मिथिलाक चित्रकला ‘मधुबनी पेन्टिंग’ आइ विश्व भरि मे डंका बजा रहल अछि। जे कियो स्रष्टा एकरा विश्व-स्तर तक पहुँचेला ओ नमन योग्य छथि।
मिथिलाक उभरैत ब्रान्ड ‘मिथिला गृह उद्योग’ केर ‘मर्यादा’ – समस्त भारत मे पसरि रहल अछि
निस्सन्देह वर्तमान युग मे मिथिला युवा-शक्ति द्वारा ‘मर्यादा’ नामक ब्रान्ड सँ मिथिलाक पारंपरिक विभिन्न प्रसिद्ध भोजन परिकार जेना कुम्हरौरी, अदौरी, तिसियौरी, मुरौरी, सुखौंत, आदिक संग-संग बगिया, मुरब्बा, अँचार केर अनेको परिकार भारतक विभिन्न शहर मे उपलब्ध करबैत छैक। ‘मिथिला गृह उद्योग’ सँ संचालित ‘मर्यादा’ केर लक्ष्य छैक जे घरेलू महिला केँ सेहो स्वरोजगार उपलब्ध कराबी। वर्तमान अर्थक युग मे घरक कामकाजी महिला लेल उपरोक्त समानक तैयारी लेल घरहि मे कार्य करबाक अवसर प्रदान करी। एना घरे-घरे कैल गेल कार्य सँ उत्पादित पूर्ण अर्गेनिक फूड – पूर्ण प्राकृतिक आ देशी शैली सँ निर्मित सुस्वास्थ्यपूर्ण भोजनक परिकार जे मैथिलक फूड हैबिट रहल, जेकर बदौलत मैथिल केर मस्तिष्क पूर्ण विकसित होइत रहल अछि, से सब शहर आ बाजार मे उपलब्ध कराबी। गृह-उद्योग सँ एकरा मिडियम ईन्डस्ट्री मे परिणति प्रदान करी। एहि तरहें प्रवासी युवा मैथिलक प्रखरता हर क्षेत्र मे मिथिलामय कय रहल अछि जे मिथिला आन्दोलनक बड पैघ सफलता थिकैक। हेरायल पहिचान फेर सँ सजीब हेतैक, एहि मे भले सरकारी कोनो मददि भेटय वा नहि, से आत्मविश्वास बढि रहल अछि।


text:
नई दिल्ली। 01 जनवरी। देशक अधिकांश नागरिक सभकेँ अलग पहिचान नंबर डी' चुकल सरकार जल्दे कंपनी सभकेँ सेहो विशेष पहचान नंबर देत। वित्त मंत्री अरुण जेटली वित्त वर्ष 2018-19 केँ बजट पेश करैत ऐहिक घोषणा केलनि। यानि आब कंपनी सभकेँ सेहो आधार कार्ड बनबे पड़त।
वित्त मंत्री अरुण जेटली कहलनि कि सरकार सभ कंपनी केँ एक यूनीक आईडी देबाक लेल आधार कार्ड जोका एक योजना ल'केँ आयत। गौरतलब अछि कि सरकार केँ आधार केर जरिए सरकारी योजना सभमे भ्रष्टाचार आओर सब्सिडी लीकेज कम करबा मे मदति भेटल अछि। आब सरकार 'आधार कार्ड' केँ जरिए निजी कंपनी सभकेँ भ्रष्टाचार आओर फर्जी कंपनी सभ पर लगाम लगबे चाहैत अछि।
अपने क' बता दी कि सरकार पहिने तीन लाख सँ बेसीफर्जी कंपनी सभक लाइसेंस रद्द क' चुकल अछि। सरकार नोटबंदी केँ बाद सँ संदिग्ध गतिविधि सभमे संलिप्त मुखौटा कंपनी सभक खिलाफ बड़का कार्रवाई केना अछि।


text:
फारबिसगंज। 12 दिसम्बर। कुर्साकांटा थाना पुलिस शैन कs राइत घाट चिकनी गांव में छापामारी के दौरान छह माह कs गर्भवती महिला के एतेक मारलक कि बच्चा के जान चली गेल। आरोप अछि कि दलबल के संग पहुंचल कुर्साकांटा थानाध्यक्ष विकास कुमार आजाद राइफल के कुंदा सs महिला के पेट पर मारला सs महिला बेहोश भ गेली आर अत्यधिक रक्तस्राव होब लागल। फारबिसगंज अनुमंडलीय अस्पताल में असामयिक प्रसव भेल आर एही के तुरंत बाद बच्चा कs मौत भ गेल। अस्पताल में महिला कs स्थिति गंभीर बताएल जा रहल अछि।
हालांकि, महिला कोनो भी मामले में आरोपी नै छैथ , बल्कि पुलिस हुनकर वारंटी पति ब्रह्मदेव मंडल आर दियोर मनोज मंडल के गिरफ्तार कर गेल छल। दुनु के गिरफ्तार कs लेल गेल। एही कार्रवाई के दौरान पुलिस टीम में कोनो महिला सिपाही नै छल। अस्पताल में भर्ती महिला कs बयान पुलिस दर्ज कs लेने अछि। बयान में सेहो ओ थानाध्यक्ष पर कुंदा सs मारबाक आरोप लागेली। हालांकि, थानेदार महिला कs मारबक आरोप के नाकैर देलक।
अस्पताल में भर्ती महिला धनेश्वरी देवी (35 वर्ष) कहली कि हुनकर पति ब्रह्देव मंडल के खिलाफ कोर्ट सs वारंट जारी अछि। शैन के राइत कुर्साकांटा थानाध्यक्ष विकास कुमार आजाद छह पुलिसकर्मि के संग हुनकर पति के खोजैत घर पहुंचला। एही बीच पूछताछ करैत थानेदार व अन्य पुलिसकर्मि गालीगलौज शुरू करि देलक आर विरोध कर पर रायफल के कुंदा सs पेट पर मारलक। एहिके बाद ओ बेहोश भ गेली आर जखन होश आयल तs ओ फारबिसगंज अस्पताल में छली ।
डॉक्टर ने कहा, अत्यधिक रक्तस्राव के साथ हुआ प्रसव
महिला को जब अस्पताल लाया गया तो उसे अत्यधिक रक्तस्राव हो रहा था। डीएस डॉ. अजय कुमार सिंह के निर्देश पर महिला चिकित्सक डॉ. शीला कुंवर ने जांच शुरू की, लेकिन महिला का रक्तस्राव नहीं रुक रहा था। कुछ देर बाद उसका असामयिक प्रसव हुआ और थोड़ी देर बाद ही बच्चे की मौत हो गई। इलाज करने वाली डॉक्टर ने भी माना कि अत्यधिक रक्तस्राव के कारण असामयिक प्रसव हुआ। हालांकि, इसके कारणों पर उन्होंने कुछ भी स्पष्ट नहीं किया।
फारबिसगंज पुलिस दर्ज कएलक महिला कs बयान
अस्पताल प्रशासन सs असामयिक प्रसव आर बच्चा कs मौत कs सूचना भेटा के बाद फारबिसगंज थाना के दारोगा घनश्याम सिंह अस्पताल पहुंचक' महिला कs बयान दर्ज कैला।
थानाध्यक्ष कहला, महिला कs आरोप निराधार
कुर्साकांटा थानाध्यक्ष विकास कुमार आजाद महिला कs पिटाई सs साफ इनकार कैला। ओ कहला कि वारंटी ब्रह्मदेव मंडल आर ओकर छोट भाई मनोज मंडल कs गिरफ्तारी के लेल छापेमारी कैल गेल छल। दुनु के गिरफ्तार कs लेल गेला। कोनो महिला के रंग माइरपीट नै भेल।
एसपी कहला, मामला के जांच करैल जैत
एसपी सुधीर कुमार पोरिका कहला कि महिला कs आरोप कs जांच करैल जैत। अगर गर्भवती के माइरपीट कs आरोप सही निकलल तs थानेदार सहित अन्य दोषी पुलिसकर्मि के खिलाफ सेहो विधिसम्मत कार्रवाई कैल जैत।


text: मुजफ्फरपुर । इजराइली तकनीक स परवल क खेती करि चर्चा मे आयल साहेबगंज क धरमपुर राम गाम क किसान आब सरकारी आ सहकारी बैंक क सहारे नहि रहताह। गाम मे हुनकर अपन किसान बैंक होएत। एहि बैंक स हुनका न केवल नकद राशि उधार क रूप मे भेटत, बल्कि अन्य कृषि उपादान सेहो उपलब्ध कराउल जाएत। देश भरि मे पसरल कृषि विशेषज्ञ क सलाह सेहो मोबाइल क माध्यम स किसान कए उपलब्ध कराउल जाएत। बैंक क संचालन गाम क किसान क हाथ मे होएत। तत्काल एक लाख टका क जमा पूंजी स एहि बैंक क शुभारंभ कैल गेल अछि। इ पूंजी लखनऊ क संस्था नेटवर्क ऑफ इंटरप्रेन्योरशिप एण्ड इकोनॉमी (नीड) उपलब्ध कररैलक अछि। सरकारी आ सहकारी बैंक क लालफीताशाही स तंग भ गाम क लगभग 250टा किसान अपन बैंक खोलबाक निर्णय लेने छलाह।


text:
नई दिल्ली। 24 नवम्बर। नोटबंदी पर प्रधानमंत्री नरेंद्र मोदी द्वारा मांगल गेल राय क' ऐप पर पर जबरदस्त समर्थन भेट रहल अछि। प्रधानमंत्री मोदी दावा केलन्हि कि ऐप पर 5 लाख लोग अप्पन राय देना छैथ जाहिमें करीब 93 प्रतिशत लोग नोटबंदी केर समर्थन केना छैथ। सिर्फ 2 प्रतिशत लोग नोटबंदी केँ बारे म' नकारात्मक राय देना छैथ।
मोदी केर वेबसाइट पर देल गेल इंफोग्राफिक म' बताओल गेल अछि कि ऐप पर कायल गेल सर्वे पर हर मिनट 400 से बेसी जवाब आयल। अलग -अलग 2 हजार जगह सँ लोग सभ जवाब देलन्हि जाहिमें 93 प्रतिशत लोग भारत सँ छैथ। 24 प्रतिशत लोग हिंदी म' जवाब देना छैथ। करीब 15 घंटा के सर्वे म' 5 लाख लोग हिस्सा लेलन्हि। एहि आंकड़ा क' कैल्ह बुधवार दिन दुपहर 3.30 बजे जारी कायल गेल जखन की सर्वे केर शुरुआत मंगलवार राति 10 बजे भेल छल।
बेवसाइट पर जारी कायल गेल बयान म' कहल गेल अछि कि 90 प्रतिशत सँ बेसी उत्तरदाता मानैत छैथ कि सरकारक ई डेग ब्लैक मनी क' रोकत आर ऐहिक लेल चारिस्टार सँ ऊपर केर रेटिंग देना छैथ। एहिमें सँ 73 प्रतिशत 5 स्टार केर रेटिंग देलन्हि। बयान म' कहल गेल अछि कि भ्रष्टाचार केर खिलाफ लड़ाई के मुद्दा पर 92 प्रतिशत उत्तरदाता सभ सरकारक एहि डेग केँ सराहना केलन्हि।


text:
प्रत्यक्षदर्शि सभक मुताबिक, घटना काल आठो गोटा सड़क कात ठाढ़ छला तखने तिलकामांझी स' जीरोमाइल दिस जे रहल तेज रफ्तार अनियंत्रित मारूति बलेनो कार सभके दाबी देलक। हादसा म' दुनू मृत व घायल जेल म' कैद अप्पन परिजन सभसँ भेंट करे आयल छला। अनियंत्रित कार सभके दाबैत एक गाछ सँ टकरा गेल। कारक रफ्तार केर अंदाजा एहि बात स' लगाओल जे सकैत अछि कि जेल के सामना मौजूद एक बंद गुमटी धक्का लगलाक बाद दस मीटर दूर जे गिरल। हादसे म' गाड़ी के अगुलका हिस्सा पूरा तरहे क्षतिग्रस्त भ' गेल।
एहि दुर्घटना म' एक बाइक सवार (अज्ञात) केर मौके पर मौत भ' गेल। ओतहि कजरैली के कुमरथ गाम निवासी मकुंदी पासवान केर अस्पताल ल' जेबाक क्रम म' मौत भ' गेलनि। घायल म' नाथनगर के सबौर इंग्लिश फरका स्थित अपन घर जे रहल अमरदीप यादव आओर सुदामा यादव के अलावा हर्षवर्धन पासवान (कुमरथ, कजरैली), फंटुश कुमार (भदरिया), ज्ञानी पासवान (कुमरथ,कजरैली), सकीचंद पासवान (कुमरथ,कजरैली) शामिल छथि।
घायल कार चालक वर्धमान क' न्यू टाउन निवासी अनिल रजक क' मायागंज अस्पताल म' भर्ती कराओल गेल अछि। प्राप्त जानकारी केर मुताबिक कार म' बैसल एकहि परिवार के दू बच्चा समेत एक पुरुष आओर एक महिला के निजी नर्सिग होम म' इलाज चैल रहल अछि।


text:
रवि कुमार मंडल, मुम्बई। अक्टुबर २१, २०१५. मैथिली जिन्दाबाद!!
ओना तऽ छैठ पावनिक असल आनन्द लोक केँ गामहि घर पर मूल मिथिला मे भेटैत अछि, मुदा रेलवे रिजर्वेशन केर झंझटि आर भाड़ाक बेतहाशा-अनियंत्रित खर्चक डर केर कारण सँ आब प्रवासहि पर मिथिलावासी द्वारा अपन मूल संस्कार केर संरक्षण देखय लेल भेटि रहल अछि।
आस्थाक महापर्व छैठ पूरा धूमधाम सँ मुम्बई महानगरी मे मनायल गेल जाहि मे समुचा वातावरण सचमुच अद्भुत छल, लागिये नहि रहल छल जे हम सब मिथिला मे छी, मुम्बई मे मिथिलाक अनुभूति मात्र छैठ समारोह सँ भेटल।
समूचा मुम्बई मे करीब-करीब १५० जगह पर छैठ पूजाक आयोजन भेल जाहि मे हम रवि मंडल नवी मुम्बई मैथिल समाज सँ खण्डेश्वर छठ पूजा समिति केर घाट पर आयोजन केलहुँ। एतय माननीय विधायक प्रशान्त सेठ ठाकुरजी मुख्य अतिथि छलाह। समिति केर सदस्य अवधेश शुक्ला, रमण झा, भोला मंडल सहित समस्त नवी मुम्बई मैथिल समाजक उपस्थिति छल।


text:
ज्योति श्रीवास्तव
वर्ष 2016 क पंचायत चुनाव क प्रक्रिया चलि रहल अछि। किछु समय बाद नव पंचायत गठित भ जायत। जिला परिषद सन कईटा संस्था क पुनर्गठन भ जायत, मुदा एहि बेर वर्ष 2011 क चुनाव क बाद सरीखा दृश्य कम देखबा लेल भेटत। जे महिला पांच साल तक पंचायत क बागडोर सम्हारि चुकल छथि आ अपन पति क दखलंदाज़ी मे काज केने छथि ओ आब अपन सोच स विकास क बागडोर सम्हारबा लेल तैयार छथि। हालांकि आजुक समय मे ई शत प्रतिशत नहि अछि आ पति क दखल स पूर्णरूपेण मुक्त हेबा मे समय लागत, मुदा 2011 क मुक़ाबला मे एहि बेर महिला बेसी सबल बनिकए सत्ता सम्हारबा लेल तैयार देखा रहल छथि।
बिहार देश क एहन पहिल राज्य छल जाहि ठाम पंचायत चुनाव मे महिला लेल 50 फीसदी आरक्षण क व्यवस्था लागू भेल छल। सीएम नीतीश कुमार लेल इ एकटा एहन सपना छल जेकरा पूरा करब हुनका लेल बहुत पैघ चुनौती छल। बिहार मे एकरा महिला सशक्तीकरण क दिशा मे मील क पाथर कहल जाइत अछि। हालांकि देश क कईटा राजनीतिक पंडित तखन आशंका जतौने छलाह। महिला सशक्कतीकरण क मामला मे कोनो पैघ सफलता क उम्मीद स बहुत सहमति नहि जताउल गेल छल। एकर पाछु तर्क छल जे बिहार मे महिला क शिक्षा आ साक्षरता दर काफी कम छल। विश्लेषक क मानब छल जे आरक्षण क फायदा महिला कए नहि भेटत, बल्कि पुरूष हुनकर कान्ह पर बंदूक राखिकए चलौताह। एहि तरह इ आरक्षण छलावा साबित होएत। राजनीतिक पंडित क दलील शुरूआती साल मे सही साबित भेल। मुदा जेना जेना समय बीतल बिहार मे महिला आरक्षण क दाह स ग्रामीण क्षेत्र मे बदलाव देखबा मे अबैत गेल। इ नज़ारा विकास क किछु कम मुदा महिला क उभरैत राजनीतिक ताक़त आ सूझबूझ क रूप मे बेसी देखबा लेल भेटल।
वर्ष 2011 क पंचायत चुनाव मे 50 फीसदी महिला मुखिया, सरपंच, पंचायत समिति सदस्य, जिला परिषद सदस्य, वार्ड सदस्य इत्यादि पद लेल प्रत्याशी बनिकए चुनाव मैदान मे उतरलथि। पंचायत चुनाव प्रचार क दृश्य किछु एहन छल जेकरा देखि कए एक बेर त मुख्यमंत्री नीतीश कुमार क फैसला पर कोफ्त भेल। अगर कोनो महिला किरण देवी कोनो पंचायत स मुखिया प्रत्याशी बनलथि त हुनकर चुनाव प्रचार तक हुनकर पति अपन नाम स करैत छलाह। पति क नाम आ पतिक पहचान क बिना महिला प्रत्याशी क पहचान गौण छल। अधिकतर पंचायत मे त महिला प्रत्याशी अपन चुनाव प्रचार सेहो अपने नहि केलथि आ जीत कए मुखिया सन पद पर आबि गेलीह। चुनाव परिणाम एलाक बाद त स्थिति आओर हास्यास्पद भ गेल।
बिहार मे ‘एमपी०’ आ ‘एसपी०’ नाम क दूटा नव अघोषित किंतु पॉवरफुल पद अस्तित्व मेेे आबि गेल। पहिने एमपी क मतलब सांसद आ एसपी क मतलब पुलिस अधीक्षक होइत छल, मुदा गाम में ‘एमपी०’ क अर्थ ‘मुखिया पति आओर ‘एसपी०’ क मतलब ‘सरपंच पति भ गेल। इ एमपी आ एसपी मुखिया आ सरपंच क बदला मे लगभग सब काज करैत छलाह। हद त तखन भ जाइत छल जखन ग्राम सभा स लकए प्रखंड स्तरीय जन प्रतिनिधि क सम्मेलन मे सेहो एमपी आ एसपी प्रतिनिधित्व करैत छलाह। इ हालात केवल अनपढ़ महिला संग नहि छल बल्कि अधिकतर महिला संग छल। पढ़ल लिखल महिला सेहो बस दस्तखत तक जन प्रतिनिधि क रूप मे करैत छलीह। बाकी क अधिकतर काज हुनकर पति करैत छलथि। कई बेर बिहार क सीओ-बीडीओ आ डीएम सरीखे अधिकारी तक एहि व्यवस्था कए मौन स्वीकृति द चुकल छथि। एहन मे पंचायत मे महिला आरक्षण बस छलावा साबित भ चुकल छल।
महिलाक बीच सेहो धीरे धीरे इ चर्च बनल जे आखिर हम सब कहिया ढार होयब। धीरे-धीरे स्थिति मे बदलाव आयल। कईटा जिला स एहन उदाहरण सामने आयल जखन महिला मुखिया आ सरपंच अपन जन प्रतिनिधि हेबाक जिम्मेदारी निभेबा लेल कुर्सी पर बैसलथि। अपने अपने क्षेत्र मे विकास क काज शुरु केलथि आ अपन पति आ घर क दखलअंदाजी सिमित बा खंत्म केलथि। अनपढ़ पंचायत प्रतिनिधि महिला सब सेहो घर क चहारदीवारी स निकलि पंचायत भवन तक पहुंचलथि आ काज मे रूचि लेलथि। कईटा महिला कए एकर ख़ामियाजा सेहो भुगतए पड़ल। हुनका घर आ पति क प्रताडऩा सहए पडल, मुदा ओ झुकली नहि, टूटली नहि। एहि बेर एहन महिलाक संख्या काफी भ चुकल अछि। बिहार मे बदलाव क झलक साफ देखा रहल अछि। पति क फैसला पर महिला सवाल उठा रहल छथि। हस्ताक्षर करबा स पहिने पूरा मामला कए बुझबा लेल समय मांगी रहल छथि। केस स्टडी आ समस्या क पड़ताल क रहल छथि।
आखिरकार ओ महिला जे कहियो ग्राम सभा क बैसार मे नहि अबैत छलीह से आब सभाक अध्यक्षता क रहल छथि। प्रखंड आ जिला स्तरीय सम्मेलन मे महिला जन प्रतिनिधि क रूप में शामिल भ रहल छथि। अपन सूझ बूझ स आवाज़ बुलंद क रहल छथि। पंचायत क विकास मे महिला क भागेदारी धीरे धीरे देखा रहल अछि। राजनीतिक रूप स ग्रामीण बिहार क महिला सबल आ सक्षम भ रहल छथि। एहि स आब कियो इनकार नहि क सकैत अछि। हालांकि इ परिवर्तन एहन शत प्रतिशत नहि कहल जा सकैत अछि आ राजनीतिक पशिक्षण एकटा सतत क्रिया छी जे कालांतर मे आओर मजबूत आ प्रखर रूप मे देखबा लेल भेटत। आजुक परिस्थिति मे एतबा त कहल जा सकैत अछि जे एहि बेर बिहार मे पंचायत चुनाव क उपरांत एमपी आ एसपी क भूमिका आओर सिमित होएत, किया त एकर झलक चुनाव प्रचार मे देखबा मे भेट रहल अछि। एहि बेर महिला क ऊपर पतिक नाम त देखा रहल अछि, मुदा दृश्य कम होइत जा रहल अछि। एहि स उम्मीद क एकटा किरण जगैत अछि जे एक दिन जरुर महिला सशक्तीकरण क इ जनप्रतिनिधि मिसाल पेश करतथि।